کوردیپێدیا - کێ خیانەتی لە کورد کرد؟\n📖 کێ خیانەتی لە کورد کرد؟ | پۆل: کورتەباس | زمانی بابەت: 🏳 کوردیی ناوەڕاست\nکێ خیانەتی لە کورد کرد؟\nبێرنارد هێنری لێڤی، فەیلەسووف و نووسەری فەرەنسی\nئەوەی ئێستا لە کوردستان روودەدات یەکجار ناخۆش و خەمگینکەرە. کورد، ئەو گەلەیە چەندین دەیەیە دژ بە هەموو جۆرەکانی دیکتاتۆرییەت دەجەنگێ، کە لە سەدەی بیستەمدا لەو بەشەی جیهان بەشێوەیەکی زۆر خراپ دیکتاتۆرییەت دەرکەوت.\nئەوە ئەو گەلە بچووکە گەورەیە کە لە رۆژهەڵاتی ئاڵۆزدا، بەشێوەیەک دەرکەوتووە کە هەڵگری ئیسلامێکی رۆشنگەرانەیە و بەڕووی جیهاندا کراوەتەوە، پێشوازی لە هەموو کەمینەکان دەکات، لەگەڵ عەلمانییەت و پرەنسیپەکانی هاووڵاتیبووندا دەگونجێت.\nئەوان، ئەو پیاو و ژنانەن کە کاتێک سەرەتا دەوڵەتی ئیسلامی (داعش) هات و جیهانی تووشی سەرسوڕمان و هەڵکشان و داکشان کرد، تەنیا ئەوان بوون بە تەنیا و بە درێژایی هەزاران کیلۆمەتر سنووریان لەگەڵیاندا هەبوو و زۆر بە باشی و ئازایانە رووبەڕوویان بوونەوە. من شانسی ئەوەم هەبوو کە بچم و وێنەیان بگرم لەو شەڕەدا، ئەوان توانیان ئەو دەردە لە هەموو جیهان دووربخەنەوە و داعش تێکبشکێنن کە دەکرا ژمارەی قوربانیانی دەستی ئەو رێکخراوە زۆر زیاتربا ئەگەر کوردەکان رووبەڕوویان نەبووبانەوە.\nهەر ئەوان بوون، دوای دوو ساڵ لە شەڕ دژی داعش کە ئێمە دووبارە فیلممان گرتن، دوو ساڵ دواتر، ئەوکاتەی کە گوللەی بەزەییان نا بە خەلیفەوە و بەرەو سنوورەکانی داعش دەڕۆیشتن، کریستیانەکانیان لە دەشتی نەینەوا گەڕاندەوە گوندەکانی خۆیان و دەرگای موسڵیان بۆ هێزە سەربازییەکانی عێراق کردەوە.\nبەڵام لەوکاتەدا سەرکردە مێژووییەکەیان سەرۆک مەسعود بارزانی رایگەیاند، کە ئەو ناسۆرە زۆر درێژەی کێشا و پێشمەرگەش بە زیادەوە ئەو سەرکەوتنەی بەدەستهێنا کە دەبوو بەسەر بەربەرییەکاندا ئەنجامی بدات.\nئەو پێیوایە ئیدی کاتی ژیانە، کاتی هەناسەدانە، کاتی بینینی رووناکییەکەیە لەوسەری تونێلەکە و دەستپێشخەری گشتپرسئ بۆ سەربەخۆیی لە 25ی سێپتێمەبەردا راگەیاند.\nئەو بەئاگاییەوە جەخت لەسەر گشتپرسی دەکاتەوە و بەهایەکی بەهێزی دەبێت، دەرگای دیالۆگ لەگەڵ عێراق دەکاتەوە، کە ئەوان بەردەوام جەخت لەسەر یەکپارچەیی خاکی عێراق دەکەنەوە و بەهیچ شێوەیەک لەئێستادا دان بە راگەیاندنی گشتپرسیدا نانێن.\nپێمانوایە چی روودەدات؟\nنەتەوە (دۆست)ەکانی کوردستان دەنگیان هەڵبڕیوە و بە تۆنێکی باوکانەی نیوکۆڵۆنیالی پێاندەڵێن کە ئەمە باش نییە، کاتی نییە، پێویستە هێشتا زیاتر چاوەڕێ بکەن، با جەنگی داعش کۆتایی پێبێت، با هەڵبژاردنی داهاتووی عێراق لە ساڵی 2018 دا ئەنجامبدرێت، هەندێکجاریش هەر کاتەکەی دیاری ناکەن. بۆیە هەندێجار وا هەستدەکەی کە ئەگەر پێشمەرگە توانیشیان ببنە گوللەبەندێک بۆ پاراستنی هەموو جیهان، ناتوانن بڕیار لە چارەنووسی نەوەکانیان بدەن.\nدەبینین کە سەرکردە کوردەکان لە پڕۆژەکەیاندا جددین و لە شنگالەوە هەتا سلێمانی پشتگیری ئەو ساتە گەورەیە دەکەن کە دیموکراسی راستەقینە و دەنگدانە. وەزیری ئەمریکا بۆ کاروباری دەرەوە، رێکس تیلەرسن نامەیەکی ئاراستەی بارزانی کردبوو، من نامەکەم بینی و تێیدا دژایەتی خۆی بۆ خەونی باوک و باپیرانی کورد رادەگەیێنێ بە شێوازێکی ترەمپانە، کە شایانی ئەو گەلە خاوەن شکۆیە نییە، داواش دەکات گشتپرسی بۆ کاتێکی نادیار دوابخرێت.\nکوردەکان داواکە پشتگوێ دەخەن و خێر و سەدەقە رەتدەکەنەوە، راوێژکاران دەنگیان تا ئەوپەڕی بەرزدەکەنەوە و هەموو هێزی خۆیان بەکاردەهێنن بۆ گەیاندنی نییەتی خراپیان، بەوە دەستپێدەکەن کە باسی کەتەلۆنیا دەکەن (کە نموونەیەکی خراپە) وەک ئەوەی بەغداد مەدرید بێت! وەک ئەوەی گەلێکی راستەقینە کەوا دەیەوێ لە وڵاتێکی درۆینە جیابێتەوە کە سەدەیەکە دەیچەوسێنێتەوە، هاوتا بکرێت بە کەتەلۆنیا کە بەشێکی سەرەکییە لە وڵاتێکی راستەقینە کەوا دیموکراسییەتێکی تەواوی هەیە کە ئیسپانیایە.\nگشتپرسییەی کوردستان هەموو مەرجەکانی شەفافییەتێکی نموونەیی تێدا بوو، لەسەرووی ئەمەشەوە سەرکەوتنێکی وەهای بەدەستهێنا کە کەس تانەی لێنەدا، بەڵام کۆمەڵگە دیموکراتییەکان جگە لە ئیسرائیل دژایەتییان کرد و وەکو لێدان لە (یەکێتی) و (سەروەری) و (سەقامگیری) عێراق دایاننا. وەکو ئەوەی عێراق خۆی زۆر سەقامگیر بێت! وەک ئەوەی عێراقی سەددام حوسێن و پاشانیش عێراقی شەڕی بووش و ژێردەستی تاران نەبووبێتە شانۆی شەڕێکی سڤیلی بەردەوام لەنێوان پێکهاتەکانیدا بەتایبەتیش شیعە و سوننە!\nکوردەکان هەتا کۆڵانەکانی نێو کەرکووکیش ئاڵاکەیان هەڵکرد و لەوێش زۆرینە بە (بەڵێ) دەنگیان بۆ سەربەخۆیی کوردستان دا. دواتر هەڕەشە و سزادان دەستیپێکرد، وەکو هەڕەشە رووپۆشەکان، بە کوردەکان دەگوترێت: (ئەردۆغان خۆشحاڵ نییە، بەشار ئەسەد دڕدۆنگە، ئێران کەڵبەکانی دەرخست) ئایا ئەوانە هەموویان لە وڵاتەکانیاندا کەمینەی کوردیان نییە کە بەناوی یەکگرتووی خاکەوە هەوڵی لەخشتەبردنیان دراوە؟ پێشیان دەڵێن (ئەوان بڕیاردەدەن سزاتان بدەن و ئێمەش ناتوانین هیچتان بۆ بکەین!)\nلەڕاستیدا، من شەوی 26ی سێپتێمبەر لە هەولێری پایتەخت بووم کاتێک هەواڵی گەمارۆی زەمینی و ئاسمانی لەلایەن بەغداوە راگەیێندرا، ئەگەر ئەنجامی گشتپرسی لەماوەی سێ رۆژدا هەڵنەوەشێندرێتەوە. من گەواهیدەری ئەو شەوەم، ئاگام لە بانگەوازەکانی نێچیرڤان بارزانی، سەرۆکوەزیران بوو بۆ پایتەختەکانی رۆژئاوا کە هیچیان ئامادەی وەڵامدانەوە نەبوون.\nلەبەرئەوە کاتێک حەیدەر عەبادی، سەرۆکوەزیرانی عێراق زۆر بە باشی لە پەیامی جیهان تێگەیشت، سێ هەفتە دواتر میلیشیای (حەشدی شەعبی) شیعەی ناردە سەر کەرکووک و شنگال. میلیشیا شیعەکان کە لەلایەن سوپای پاسدارانی ئێرانەوە سەرپەرشتی دەکران و فیرقەی نۆی زرێپۆشی سوپای عێراق و یەکەکانی دژەتیرۆری راهێنراو لەلایەن ئەمریکییەکان هێزی پاڵپشتیشییان بوون، لێگەڕان ئەو هێرشە بکەن، لێگەڕان بێن. واشنتن لەڕێگەی مانگی دەستکردەوە چاودێری بچووکترین جووڵە لەسەر زەوی ئەو ناوچەیە دەکات، گڵۆپی سەوزی بۆ هەڵکردن تاوەکو هێرشەکەیان بە تانکی ئەبرامز و هەمەرەکانی ئەمریکا دەستپێبکەن. کەس دەنگی لێوە نەهات کاتێک بەو چەکە قورسانە هێرشیان کردە سەر پێشمەرگە، لەکاتێکدا هەمووان دەزانن کە لەکاتی جەنگی پێشمەرگە لەگەڵ داعشدا چ چەکێک بۆ ڕووبەڕووبوونەوە بە پێشمەرگە دەدرا، بەڵام ئێستا هیچ چەکێکی قورس و دژەتانکی پێنادرێت.\nدەگوترێت، ئەمە ڕاستیشە کە هاتنی میلیشیاکان بەشێوەیەکی بەرچاو ئاسانکاری بۆ کرا و سوودیان لەو ناکۆکییە وەرگرت کە لەنێو کورداندا هەیە، هەروەها ئەو خیانەتەی کە بەشێک لە فەرماندەکانی نزیک لە یەکێتیی نیشتمانیی کوردستان کردیان، پارتەکەی جەلال تاڵەبانی، رکابەرە لەمێژینەکەی بارزانی کە رۆژی دوای گشتپرسی کۆچی دوایی کرد.\nهەر زوو زانیمان کە پاشەکشە و بەدەستەوەدانەکەی (کەرکووک و ناوچە جێناکۆکەکان) لەنێوان بافڵ، کوڕە گەورەی تاڵەبانی و کەسێکی زۆر نزیکی ژەنەڕاڵ قاسم سولەیمانی، رێککەوتنی لەبارەوە کرابوو. قاسم سولەیمانی لە ناوچەکە بوو لەکاتی ئامادەکاری ئۆپەراسیۆنەکە و جێبەجێکردنیشی.\nدواتر دەگوترا کە تەنانەت ئەو فەرماندانەی دڵسۆزی بارزانی بوون بەبێ شەڕ پاشەکشێیان بە هێزەکانیان کردووە، بەڵام بەپێچەوانەوە ئەمە بەتەواوی دروست نەبوو. بەڵێ، لە هەندێک ناوچە بەدڵنیاییەوە بڕیاری وەها درابوو، ئەویش لەبەر ناهەوسەنگی هێز بوو تاوەکو هێزەکانیان بەتەواوی تێدا نەچن.\nبەڵام ئەوەی کە میدیاکان باسیان دەکرد، بۆ نموونە لە (تازە) کە دەکەویتە باشووری کەرکووک پێشمەرگە بەرەنگاری هێزە عێراقییەکان بوونەوە تاوەکو تەقەمەنییان پێنەما، هەروەها کەمێک لە خوارووی ئەوێش لە خورماتوو، 24 کاژێر پێش هێرشەکە دەستیان بەسەردا گرتبوو و کارەساتێکی گەورەیان بەسەر هاووڵاتییە سڤیلەکانی ئەوێدا هێنابوو. هەروەها ئێستا کە خەریکی نووسینی ئەم وتارەم کە 20 ی ئۆکتۆبەرە، میلیشیا شیعەکان گەیشتوونەتە شوێنێک کە تەنیا 35 کیلۆمەتر لە هەولێرەوە دوورە و رووبەڕووی پێشمەرگە دەبنەوە کە ژمارەیان دە هێندەی پێشمەرگە دەبێت.\nبەڵام ئەوەی وەک هەقیقەتێکی راستەقەینە لەم زنجیرە رووداوەدا وەکو نەخشی سەر بەرد لە یادەوەریدا هەڵدەکۆڵدرێ و دەمێنێتەوە ئەوەیە، کە ئەو هێرشە سەربازییە وەکو ئابڕووچوونێکی گەورە دەمێنێتەوە.\nبۆ کوردەکان کە باوەڕیان بە ئەمەکداری دیموکراتی هەبوو، بەلایانەوە زەحمەتە کە باوەڕبکەن چییان بەسەرهات، وەکو حەپێکی تاڵ بە گەروویاندا ناچێتە خوارەوە: (وامان دەزانی دونیا گۆڕاوە) شەوی دەستپێکی ئەو شەڕە ژەنەڕاڵ سیروان بارزانی وای پێگوتم. ئەوکاتەی کە بەجێمهێشت، سێ مانگ پێشتر، لە کۆشکی ئێلیزێ (کۆشکی کۆماریی فەرەنسا) ئەوکاتەی کە فیلمەکمم لەسەر جەنگی موسڵ پێشانی سەرۆک ماکرۆن دا : (وامان دەزانی کەوا ئەمریکی و ئەوروپییەکان زۆر بە باشی بەدوای ئەو مەسەلەیەدا دەچن، بەتایبەت ئەوکاتەی رووبەڕووی داعش دەبووینەوە، بەشێوەیەک دەمانبینین کە گەرموگوڕن و هەست و سۆزیان لەبەرامبەر ئێمەدا هەیە، هەست و سۆزێک کە پێشتر هەرگیز هەستمان پێینەکردووە، بەڵام ئێمە هەڵە بووین، هەموو ئەوانە راست نەبوون، ئەو خەیاڵانەمان بەهەواداچوون، ئەوا گەڕاینەوە سەردەمێک کە جگە لە چیاکانی کوردستان هیچ دۆستێکی دیکەمان نییە، ئەوەم بیردەکەوێتەوە کە تۆ هەمووجار پێتدەگوتم ژەنەڕاڵ دو گۆل گوتویەتی: گەلان هیچ دۆستێکیان نییە).\nبۆ ئەو چوار هاوپەیمانە تازەیەی کە لەم بارودۆخەدا دژی کوردەکان یەکیانگرتووە (ئەردۆغان، ئەسەد، عەبادی و خامنەیی)، تاکە شت کە پێکیان دەبەستێتەوە رقیان لە ئازادی و مافی کوردان هەیە. بەتایبەت ئێران کە میلیشیا شیعەکان بە ئۆتۆمبێلەکانیان بەنێو شاری کەرکووکدا دەسوڕێنەوە، دەستیان بەسەر باڵاخانەی پارێزگادا گرتووە، ماڵی کوردە ناسراوەکانیان تاڵانکردووە و سوتاندوویانە، بۆ ئێران ئەم ئۆپەراسیۆنە وەکو بەخششێک دەبینن!\nبە چەندین بەڵگەوە دەزانین کە تاران چاوەڕێی ئەو رۆژەی دەکرد کە کوردەکان ملکەچ بکات، ئەوانەی کە مەیلی سەربەخۆییان هەبوو و سەربەخۆییەکەیان دەبوو بە بەربەستێک لەبەردەم پرۆژە بەنێوبانگەکەی ئێران کە دروستکردنی هیلالی شیعەیە و، لە لوبنان بە حیزبوڵڵا دەستپێدەکات هەتا بەحرێن و بە ئێران و عیراق و سووریادا تێدەپەڕێت.\nچەند چاودێرێک کە جێی متمانەن ئەوە پشتڕاستدەکەنەوە، شەوی کەوتنی کەرکووک نزیکەی کاژێر 08:00 شەو، لە کۆبوونەوەیەکدا لە بارەگای یەکێتیی نیشتمانیی کوردستان لە کەرکووک کە زۆر دوورنییە لە بنکەی سەربازی کەی وەن(K1) کە راوێژکارە ئەمریکییەکانی لێیە. ئەفسەرێکی ئێرانی بەناوی ئیقبال پوور بە پەنجە لەسەر نەخشە ئاماژەی کردووە و بەسەر چەند ئەفسەرێکی کورردا هاواری کردووە و گوتوویەتی:(ئەگەر پاشەکشە نەکەن، لێرە و لێرە و لێرەوە هێرشتان دەکەمەسەر).\nهەر لەوبارەیەوە من شایەتی دوو شتم کە ئەمەی سەرەوە دەسەلمێنن. شەوی 11:00 ی ئۆکتۆبەر لە پاریس، لە نامەیەکی تەلەفۆنیدا سەرۆک بارزانی باسی لە جووڵەی هێزەکان کردبوو کە لەنێویاندا هێزی سوپای پاسدارانی ئێرانی هەبوون، لە تارانەوە هاتبوون و ئەگەری ئەو کوشتارەی کە دەیانەوێ ئەنجامی بدەن ئەگەر بە خێرایی رانەگیرێن. هەروەها ساڵێک پێشتر، رۆژێک پێش دەستپێکردنی جەنگی موسڵ، ژەنەڕاڵی پێشمەرگە ئیسماعیل هەژار لەلای من باسی لەو داوا سەیرەی هاوتا عێراقییەکان بۆ دواخستنی ئازادکردنی حەویجە کرد کە بڕیاربوو رۆژی دوای کەوتنی موسڵ دەستپێبکات. حەویجە دەکەوێتە دەوروبەری کەرکوک. ئەسماعیل هەژار لەخۆی دەپرسی کە ئەمە رەنگە مانۆڕێکی سەربازی بێت بۆ کۆکردنەوەی هێزەکان. کاتەکە هات، هێزی پێویست لە نزیکترین شوێنی دەوروبەری کەرکووک کۆکرایەوە. لێرەدا هیچ نهێنییەک نەما و بواری کەمترین پێشبینی نەما کە ئەمە بۆ هێرشکردنە سەر کوردستانە. ئەمە پیلانی رۆژئاواییەکان بوو کە بۆ ئێرانیان ئەنجامدا بوو، هەروەها بۆ هاوپەیمانەکانی ئێرانیش ئەم چاوداخستنەی رۆژئاواییەکان دیارییەکی یەکجار گرانبەها بوو بۆیان.\nبۆ وڵاتە دیموکراتەکان ئەمە هەڵەیەکی گەورەی سیاسی و ئەخڵاقی بوو کە لەمێژە رووینەداوە. بێگومان سەبارەت بە فەرەنسا کە دۆستایەتی و لایەنگیری بۆ کوردەکان هەیە و هەوڵدرا بۆ چارەسەرکردنی ئەو مەسەلەیە. رۆژی 23ی سێپتێمبەر فەرەنسا ویستی میانگیری لەنێوان بارزانی و عەبادیدا بکات، بارزانی قبوڵی کرد، بەڵام عەبادی رەتیکردەوە. بەڵام بۆ وڵاتانی دیکە ئەمە کارەساتە. بۆ ئەمریکا ئەمە هەنگاوێک ئەولاترە لە ناتوانایی ئیدارەیەک کە توانای بەسەر دەستپێشخەرییە سیاسییەکاندا نییە و ناتوانێ دۆست و دوژمن لێک جودابکاتەوە…\nرۆژی دەنگدان بۆ گشتپرسی چوومەوە چەند سەنگەرێکی پێشمەرگە کە پێشتر بۆ فیلمی پێشمەرگە لەو سەنگەرانەدا وێنەم گرتبوو. لەوێندەر چەندین ژن و پیاوی پێشمەرگەی رووخۆش و دڵشادم بینی، کە کڵاشینکۆفەکانیان بە فۆرمی دەنگدان دەگۆڕنەوە، ئەو پەنجەیان کە مۆریان کردبوو لەکاتی دەنگداندا بەرزدەکردەوە، وەکو هێمایەک کە دەنگیان داوە. دەیانزانی ئەمە ساتێکی مێژووییە. ئەوان هەموویان تەنیا یەک پرسیاریان لەسەر زار بوو: (ئایا ئەمریکا دەمانفرۆشێت؟ ئایا براکانمان لە وڵاتە دیموکراتییەکان بە ئێران و عێراقمان دەفرۆشن؟ لەسەر سینییەکی زیو پێشکەش بەوانمان دەکەن؟ کە دۆناڵد ترەمپ ئایاتوڵڵا خومەینی وەکو دووژمن دادەنێت، ئایا لەوە تێدەگات کە تەنیا دروستبوونی کوردستانێکی سەربەخۆ و سەقامگیر دەتوانێ رێ لە ئامانجە ئیمپریالییەکانی ئایەتوڵڵاکان بگرێت؟).\nپێشمەرگە دەنگدەرەکانی سوڵتان عەبدوڵڵا و گوێڕ راستیان دەکرد، ئەوان زۆر بە باشی لەوە تێگەیشتبوون کە ئەگەر بێت و کۆشکی سپی بەردەوام بێت لە پشگیری کوێرانەی لە عەبادی و خورافەی یەکێتیی عێراقییەکان و رزگارکردنی عێراق بە هەر نرخێک بێت، تەنانەت ئەگەر بە کردنە قوربانیی کوردەکانی دڵسۆزی خۆیشی بێت، ئەوا دۆخەکە زۆر لەوە خراپتر دەبێت کە لە سوریا روویدا، ئەوکاتەی کە لە کۆتایی مانگی ئابی 2013 رژێمی سووریا گازی سارینی بەکارهێنا، هێڵێکی سووری بۆ کێشرا لەلایەن ئۆباماوە کە گوایە ناتوانێ بیبەزێنێت، بەڵام دواتر چەندین جاربەزاندنی بەبێ ئەوەی لێپرسینەوەی لەگەڵدا بکرێت و سزابدرێت.\nلەبەرامبەردا بۆ رووسەکان، ئەو وازهێنانەی رۆژئاواییەکان لەو ناوچەیەی جیهان کە چەندین شارستانییەتی گەورەی تێدا لەدایک بووە، کە رەنگە ئەو شارستانییەتانە بەرەو لەنێوچوون و مردن بڕۆن، لەوێ بڕیار لە داهاتووی هاوبەشمان دەدەین، ئەمە پاروێکی ئاسانە بۆ ئەو!\nمن سەرم سوڕماوە، لەو گۆشەنیگایەوە کە رۆژی 18 ئۆکتۆبەر چەند زانیارییەکی کەم دەربارەی ئەوە بڵاوکرایەوە کە کۆمپانیای نەوتی رووسی رۆزنەفت زۆر لە کرێملینەوە نزیکە و ئەو کاتەی هەڵبژارد بۆ راگەیاندنی ئەو گرێبەستەی دوای چەند مانگێک لە دانوستاندن لەگەڵ حکومەتی هەرێمی کوردستاندا کردوویەتی.\nئایا دەمانویست پووتین سنووری نفوزی خۆی لەوەی ئێستا هەیە زیاتربکات دوای ئەوەی لە سووریا کردی؟ ئایا ئێمە بەدوای ئەوەدا دەگەڕاین کە کوردەکان بخەینە باوەشی پووتین دوای ئەوەی لەلایەن رۆژئاواییەکانەوە سووکایەتییان پێکرا، تووڕەکران و ئازاری زۆریان چەشت، هەروەک زۆربەی ئەو نەتەوانەی خیانەتیان لێدەکرێت، یەکەم دەست دەگرن کە دەستی یارمەتییان بۆ درێژ دەکات.\nدەمانویست یارمەتی ئەو جەلادە بدەین کە چیچانی کۆمەڵکوژکرد و ئۆکرانیای پارچەپارچە کرد کە لەو ناوچەیەدا دەربکەوێت، سبەینێ لەو بەشەی جیهاندا وەکو سوارچاکێکی سپی (دێت خێر و بێری ئەوێ دەبات) ئەوکات ناتوانین کارێک بە پێچەوانەی ئەو بکەین و رێی لێبگرین! بە باشی دەیبینین… بەڵام تێکدانی میانگیری ماکرۆن، لەکۆتاییدا دیپلۆماسیەتی فارسیی پووتین سەردەکەوێت لەگەڵ ساتراپ (کە بەشێکن لە سیاسەتی فارسەکان) لە عێراق، ئەمە کارێکی مەترسیدارە، بەڵام بۆ کرێملین سەرکەوتنێکی چاوەڕواننەکراوە.\nدواتریش کۆمەڵگەی نێودەوڵەتی لە کۆبوونەوەکەیاندا لە رێکخراوی نەتەوە یەکگرتووەکان کە باڵیۆزی فەرەنسا(دولاتر) چەند رۆژێکە سەرۆکایەتی ئەم خولەی ئەنجوومەنی ئاسایشی وەرگرتووە، دڵنیایی دا، چەند نائومێدکەرە! فەرەنسا دەستپێشخەرییەکی لە شەوی 18 لەسەر 19 کرد و راگەیێندراوێکی بڵاوکردەوە، بێگومان بە وریاییەوە ئامادەکرابوو، بەڵام لانی کەم هەندێ ویستی رەوای گەلی کوردی تێدا بوو. تێکستەکە لەلایەن بەریتانییەکانەوە لە ناوەڕۆکەکەی بەتاڵکرابووەوە کە خۆیان ئامادەکردووە بۆ کۆکردنەوەی پارچە کێکەکانی بازاڕی نەوتی عێراق کە لەلایەن ئەمریکی و چینییەکانەوە هێشتا دەستی بەسەردا نەگیراوە، دیپلۆماتێک پێیگوتم (یاری دەکەن، بەتەواوی نازانین لەبەرچی، لەسەر نەخشەکەی پێشوو).\nلەناکاو تێکستێکی بێتام و بێمانا کە نهێنییەکەی لای نەتەوە یەکگرتووەکانە، جارێکی دیکە جەخت لەسەر پیرۆزی بێمانای (یەکێتی) ی خاکی عێراق دەکاتەوە. بەڵام بەهیچ شێوەیەک نە باسی راوەدونان و تەنگپێهەڵچنینی کوردەکان لە کەرکووک دەکات و نە باس لە ئامادەیی عەیبداری ئێرانییەکان دەکات لەو شەڕەدا.\nئەمە هەنگاوێکی نوێیە لە مێژووێکی درێژی تاوان کە بە رازیبوون بە جینۆسایدی ئەرمەنیییەکان دەستیپێکرد، پاشانیش دەستوەردنەدان لە جەنگی نێوخۆی ئیسپانیا و چیکۆسلۆڤاکیا و لە هۆڵۆکۆستی جووەکاندا گەییە لووتکە، بەردەوامبوون لە پشتگوێخستنی سەرایڤۆ، پاشان توتسییەکان لە روواندا، هەروەها دارفۆرییەکان و زۆرانی دیکە. ئێستا ئەو تاوانە بەسەر ئەو میللەتەدا دەهێنرێ کە کوردە، ئەمە تراژیدیایەکی بێ پێشینەیە.\nلە رێککەوتننامەی میونشنی ساڵی 1938 دا هاتبوو کە (ئەوەی لە چیکۆسلۆڤاکیا روودەدات، کارێکی ناخۆش و نەخوازراوە، رووداوی وامان لەمەوبەر نەبینیوە، بەڕاستی داخبارین، بەڵام ئەگەر دەستوەردان بکەین و داکۆکیتان لێبکەین کێشەکە گەورەتر دەبێت.)\nساڵێک دواتر، ساڵی 1939 لەسەر کێشەی کۆریدۆری دانتزیگ (کۆریدۆری پۆلۆنیا کە لە پۆلۆنیای دەگەیاندە سەر دەریای بەڵتیک و ساڵی 1919 ئەو خاکە بە پۆڵۆنیا درابوو، بەڵام ساڵی 1939کەوتەوە دەست ئەڵمانییەکان) (بۆ پۆڵۆنییەکان ترسناکە، بەڵام لەڕاستیدا مایەی قبوڵکردن نییە، بەڵام سەیری تابلۆکە بکەن لەناویدا کۆریدۆرەکە تەنیا وردەکارییەکی بچووکە، ئایا پێتان وانییە کە هەمووتان لەپێناو ئەو وردەکارییەی سەر نەخشەکە دەمردن؟)\nپاشان مۆدێلی دایتۆ دێت، کە بەناوی شارێکی ئۆهایۆ لە ویلایەتە یەکگرتووەکانی ئەمریکا کراوە، لە کۆتایی جەنگی بۆسنا دوای ئەوەی سەرۆکی بۆسنا عەلی عیزەت بیگۆڤیچ لە شەڕەکەدا خەریک بوو بەسەر میلیشیا سربەکاندا سەرکەوێت، کەوا چوار ساڵ بوو گەلەکەیان کۆمەڵکوژ دەکرد.\nئەمریکییەکان دێن و ناچاری دەکەن لەگەڵ دوژمنەکەی رێکبکەوێت و پێیان دەڵێن: (پێویستە هەمووتان واژۆی بکەن! لەمەودوا کەس بکوژ و قوربانی نییە، نە سربەکان و نە بۆسنییەکان! ئێمە گرتووخانەیەکی گەلان دروست دەکەین کە تێیدا نە شەیتان و نە خوا خۆیانی تێدا ناناسنەوە).\nئەوا ئیستاش مۆدێلی کەرکووک دەبینین، کەوا بەشێوەیەکی یەکجار بەرچاو رۆحی خۆبەدەستەوەدانی تێدا دەبینین، بەشێوەیەک کە بێ هاوتایە. ئایا بە ئیدانەکردنی خێرای ئەو گشتپرسییەوە لەلایەن رۆژئاواوە، رەوایەتی نەداوە بە هێرشبەرەکان لە دیدگای ئەوانەوە؟ دووبارە گەڕانەوە بۆ مەسەلەی یەکێتی و سەروەری عێراقێک کە هەموو کەس دەزانێ هەمیشە خەیاڵ بووە و هەموو دەم بووکەڵەیەکی بووە لە دەستی ئێراندا. ئەمە وەرچەرخان نییە لە شەڕی نێوان عێراق و ئێران بۆ کردەیەکی سیاسی بۆ دەستبەرداگرتنی پۆلیس و یاساکان لەژێر دەسەڵاتی تاکە دەوڵەتێک؟\nپاشان ئاراستەکردنی پەیام بەو تۆنە بۆ کوردەکان کە تۆنێکی دۆستانەی بێدەسەڵاتانەیە، وەک ئەوەی پێیان بڵێن: (ئاسمان بەسەر سەرتاندا دەڕوخێ، بەڵام ئەوە خۆتان بوون ئەوەتان ویست، کەواتە بەشێوەیەک لە شێوەکان ئێوە شایانی ئەوەن، چونکە ئێوە گوێتان لە ئێمە نەگرت، ناتوانین هیچتان بۆ بکەین…) ئەمە پەیامێکە لە هی پێغەمبەرێ دەچێ کە بیەوێ خۆی بسەلمینێ. هەروەها پەیامێکیش ئاراستەی ئێرانییەکان و کڕیارەکانیان دەکەن : (ئەوەی کە دەیکەن، زوو ئەنجامی بدەن. سرووشتی ئێمە وایە، غەمگینە، بەڵام ئێمە ئێمە رێگەمان پێداون، دەمانەوێ بڵێین لیتان خۆش دەبین).\nمیونخ پێش میونخ\nدانزیگ پێشبینی کرا بوو\nچل ساڵ دوای دانزینگ، دەربارەی پۆڵەندا وەزیرێکی دەرەوەی میتەران گوتە بەناوبانگەکەی گوتەوە (بەدڵنیاییەوە ناتوانیتن هیچ بکەین)، بەڵام ئەمجارە لەبۆ کوردەکان ئەمە دواتر گوترا، کاتێک کە خۆبەدەستەوەدان پێش هێرشەکە کەوت، پێمان خۆشبێ یان نا بە پەلە جێبەجێ کرا.\nلە کوردستان شەو داهات.\nمەترسی ئەوە هەیە کە ئەو شەوە درێژ بێت، نەک تەنیا بۆ کوردەکان، بەڵکو بۆ ئەو گەلانەش کە تینووی ئازادین، هەمووان چاویان لەسەر ئەوان بوو بۆ بەدەستهێنانی ئازادی یەکجارەکی کە زۆر لێیەوە نزیک بوون.\nبۆ من و ئەوانەش کە وەکو من گرینگی بە پرسی گرینگی گەلان دەدەن، کە بەدەست شکستەوە ناڵاندوویانە - بەڵام هەروەک فەیلەسووفێک کە وەکو مامۆستام وایە دەڵێت (داهاتوو درێژە دەکێشێت).\nوەرگێڕان: مەجید نیزامەدین گلی\n 📡 ماڵپەڕ | 🏳 کوردیی ناوەڕاست | ماڵپەڕی رووداو - 25-10-2017\n1. 👁 25-10-2017\n📅 رۆژی دەرچوون: 25-10-2017\n➕ ئەم بابەتە لەلایەن: (هاوڕێ باخەوان)ەوە لە: Oct 25 2017 4:14PM تۆمارکراوە\n📷 فایلی وێنە 1.0.1 99 KB Oct 25 2017 4:19PM هاوڕێ باخەوان


کوردیپێدیا - بامەند\n👪 بامەند | پۆل: هۆز - تیرە - بنەماڵە | زمانی بابەت: 🏳 کوردیی ناوەڕاست\nهۆزو تیرەو لقەکانی کورد بریتین لە نزیکەی (500) بەش لە کوردستان و دەورو بەری هەندێ وڵاتی دراوسێ بڵاو بوونەتەوە. مێژوو ناسەکان هەموویان بە شێوەیەکی گشتی باسی هەموو تیره و هۆزەکانیان نەکردوە. هەر یەکەیان ناوی هەندێکیانی بردوە.ئەو کەسانەی ئەیانەوێ لە هۆزو تیرەکانی کورد شارەزا بن سەیری ئەم سەرچاوانە بکەن: (مجموعە ملاحظات واخبار حول کردستان ل 686 میسیۆ ئەلەکسەندەر ژابا، کتێبی مسیو نیکیتین و بەرگی بیست و یەکەمی ئینسکلوپیدیای گەورە کتێبی (هانری)و (کاپتان های)و (مێجەرسۆن)و کتێبی (سیرمارک سایکس، پیسین میران خلیفە)و پرۆفیسۆر (ئاکیازارۆ) دکتۆر (ریچ)، (ئارکالیان) و (مورگان)و شرەفنامە....هتد\n 👪 تۆڕی کۆمەڵایەتی | 🏳 کوردیی ناوەڕاست | تیرە و هۆزەکوردەکان\n➕ ئەم بابەتە لەلایەن: (زریان سەرچناری)ەوە لە: Mar 26 2019 8:45PM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Dec 12 2019 9:28AM باشترکراوە\n👁 ئەم بابەتە 899 جار بینراوە


پیاوێك 12 خزمه‌تكاری بۆ كاتی خوێندنی كچه‌كه‌ی به كرێ گرت\nكچی ملیاردێرێكی هیندی، گرووپێك خزمه‌تكاری به كرێ گرت بۆ ئه‌وه‌ی ئه‌و كاتانه‌ی خه‌ریكی خوێندنه‌كه‌یه‌تی خزمه‌تی بكه‌ن و ئاگاداری بن، له هیچ شتێكی كه‌م نه‌بێت.\nملیاردێرێكی هیندی كه نه‌یویستووه ناوی له میدیاكان ئاشكرا بكات، گرووپێكی 12 كه‌سی خزمه‌تكاری بۆ كچه‌كه‌ی گرت، بۆ ئه‌وه‌ی له ماوه‌ی چوار ساڵی خوێندنی زانكۆیدا له هیچ شتێكی كه‌م نه‌بێت و به‌رده‌وام هاوكاری بكرێت.\nئه‌و كچه له زانكۆی سانت ئه‌نۆیزی سكۆتله‌ندا ده‌یخوێند، باوكی خانوویه‌كی گه‌وره‌ی بۆ كڕیبوو، 12 خزمه‌تكاره‌كه‌ش به‌رده‌وام به دوایه‌وه بوون، كه له ناویاندا شۆفێر، چێشتلێنه‌ر، جلشۆر و هه‌موو شتێكی تری تێدا بوو.\nماوه‌یه‌ك پێش ده‌ستپێكردنی واده‌ی خوێندنی كچه‌كه، پیاوه‌كه له میدیاكان بڵاوی كرده‌وه كه خزمه‌تكاری پێویسته، ده‌بێت خاوه‌ن كه‌سایه‌تی باش بن، ئیشكه‌ر بن، هه‌روه‌ها كچه‌كه‌ی به‌یانیان زوو خه‌به‌ر بكه‌نه‌وه، شوێنه‌كانی پاك بكه‌نه‌وه، نانی له كاتی پێویست بۆ ئاماده بكه‌ن، پێداویستییه‌كانی به‌زووترین كات بۆ بكڕن.\nماڵپه‌ڕی لبنان24 بڵاوی كرده‌وه، مووچه‌ی خزمه‌تكاره‌كان گه‌یشتووته 30 هه‌زار پاوه‌ند بۆ هه‌ر ساڵێك، ئه‌مه‌ش بۆ ماوه‌ی چوار ساڵ به‌رده‌وام ده‌بێت.


6 كەس لەسەر شەڕەتەقەكەی تەیراوە دەستگیر كران\nدوای یٔەوەی یٔێوارەی دوێنێ دووشەممە 22 / 6 / 2020 شەڕ لە نێوان دوو بنەماڵەدا لە گەڕەكی (تەیراوە) شاری هەولێر دروستبوو، كە بەهۆیەوە شەڕەتەقەوە ژنێک گیانی لەدەستدا ، لەسەر ئەم ڕووداوە پۆلیس ( 6 )تۆمەتباری دەستگیر کرد .\nلەوبارەوەوە ، هۆگر عەزیز ، وتەبێژی پۆلیس هەولێر ڕایگەیاندوە " پاش یٔەوەی یٔێوارەی دوێنێ رێكەوتی 22/6/2020، شەڕ لە نێوان دوو بنەماڵەدا لە گەڕەكی (تەیراوە) دروست بوو، كە تەقە كرا و بەو هۆیەوە یٔافرەتێك بە ناوی (ن.ق.ا) گولـلەی بەركەوت و گیانی لە دەست دا، هەشت تیممان لە هێزەكانی پۆلیسی هەولێر راسپارد و دەمودەست گەیشتنە شوێنی رووداوەكە " .\nناوبراو ئاماژەی بەوەشداوە " دوای لێكۆڵینەوەیەكی ورد و چڕ و خێرا، پۆلیس دەستبەجێ (شەش) كەسی لەسەر یٔەو كەیسە دەستگیر كرد، كە دوو لە تۆمەتبارەكان بكەری سەرەكیی تاوانەكە بوون بە ناوەكانی (س.ص.س) و (ك.خ.غ) و هەروەها چوار تۆمەتباری تریش بە ناوەكانی (هـ.ج.خ)، (ك.خ.غ)، (ن.س.غ)، (ب.ر.م) بەپێی ماددە (405) لە یاسای سزادان بەند كران و درانە دادگا، دۆسیەش بۆ ڕووداوەكە كراوەتەوە و لێكۆڵینەوەكان بەردەوامن" .\n6/23/2020 3:10:03 PM


United Nations Iraq - جۆرجی بوستین، جێگری نوێنه‌ری تایبه‌تی سكرتێری گشتیی نه‌ته‌وه یه‌كگرتووه‌كان پشتگیریی نه‌ته‌وه یه‌كگرتووه‌كانی بۆ ئازادیی راگه‌یاندن و پاراستنی رۆژنامه‌نووسان له عیراق دووپات ده‌كاته‌وه\nبه‌ڕێز بوستین داوای له راگه‌یاندنی عیراقی كرد بۆ "یه‌كگرتن له‌پێناو پشتگیریكردن له ئازادیی راده‌ربڕین و گه‌شه‌دان به راگه‌یاندنی عیراق و ئازدایی به‌رده‌ستخستنی زانیاری" و هه‌روه‌ك چۆن داوای له رۆژنامه‌نووسانیش كرد بۆ "خۆدوورگرتن له پشتگیریكردن له چه‌مكی تایه‌فه‌گه‌ری و پتشگیریكردن له هاندانی گفتوگۆ و میانه‌ڕه‌وی".\nوتاره‌كه‌ی به‌ڕێز بوستین رێزی له سه‌دان رۆژنامه‌نووسی عیراقیش نا كه له ساڵی ٢٠٠٣ه‌وه به‌هۆی توندوتیژییه‌وه گیانی خۆیان به‌خت كردووه.\nبۆ زانیاریی زیاتر تكایه په‌یوه‌ندی بكه‌ن به جێگری به‌رپرسی نووسینگه‌ی راگه‌یاندن و ته‌بێژی (یونامی) به‌ڕێز خالید ده‌هاب به ئیمێلی ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی. یان ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی. یانیش به ژماره ته‌له‌فۆنی ٠٠٩٦٤٧٩٠١٩٤٠١٤٦


فەرمی:- جۆرێکی خۆڕایی لە یاری Dead or Alive 6 ڕاگەیەنرا – کەی ئای تی ئێن\nڕۆژی ڕابردوو ستۆدیۆی Koei Tecmo Games جۆرێکی خۆڕایی لە یاری Dead or Alive 6 لە ژێر ناونیشانی Dead or Alive 6 Core Fighters، بێگومان ئەمە یەکەم جار نییە ستۆدیۆکە جۆری خۆڕایی لە یاریەکانی ڕادەگەیەنێت چونکە لە پێشووشدا جۆرێکی خۆڕایی لە یاری Dead or Alive 5 ڕاگەیاند و سەرکەوتنێکی باشی بە دەست هێنا و 12 ملیۆن جار دابەزێنرا.\nئێستاش لەگەڵ بەشی نوێی زنجیرەی Dead or Alive ستۆدیۆکە جۆرێکی خۆڕایی لە یاریەکە ڕاگەیاند و تیایدا بەکارهێنەر دەتوانێت چەند دۆخێکی جیاواز تاقیبکاتەوە لەوانە دۆخەکانی Online و Time Attack و Training و Versus و Arcade و Quest، ئەمەش بە شێوەیەکە لە دۆخی سەرهێڵدا دەتوانیت لەگەڵ هاوڕێکانت یان کەسانی دیکە لە جیهاندا بجەنگیت بەڵام لە دۆخی Versusـدا لەگەڵ ئەو هاوڕێیەت یاری دەکەیت کە لە تەنیشتتدایە.\nئەگەر یاریەکە تاقیبکەیتەوە پێویستە کۆمپیوتەرەکەت خاوەنی ئەم تایبەتمەندیانە بێت:-\nتاگەکان Dead or Alive 6


ته‌ندروستی عیراق: هاووڵاتیان په‌له بكه‌ن له‌وه‌رگرتنی ڤاكسین PUKmedia یەکێتیی نیشتمانیی کوردستان\nعیراق 03:02 PM - 2021-11-29\nوه‌زاره‌تی ته‌ندروستی عیراق له راگه‌یه‌نراوێكدا داوا له هاووڵاتیان ده‌كات،په‌له بكه‌ن له وه‌رگرتنی ڤاكسین و پابه‌ندی بڕیار و راسپارده‌كانی لیژنه‌ی باڵای ته‌ندروستی و سه‌لامه‌تی نیشتمانی بن، هه‌روه‌ها داوایكردووه ده‌مامك ببه‌ستن و دووركه‌وتنه‌وه‌ی كۆمه‌ڵایه‌تی په‌یره‌وبكه‌ن و نه‌چنه شوێنه قه‌ره‌باڵغه‌كان.\nته‌ندروستی عیراق داواشی له سه‌رجه‌م دامه‌زراوه حكومی و ئه‌هلییه‌كان كردووه رێنماییه‌كانی لیژنه‌ی باڵای ته‌ندروستی و سه‌لامه‌تی نیشتمانی جێبه‌جێبكه‌ن و رێگا نه‌درێت به هیچ كارمه‌ند و هاووڵاتییه‌ك بچنه فه‌رمانگه‌كانه‌وه، تا به‌ڵگه‌نامه‌ی وه‌رگرتنی دوو ژه‌می ڤاكسین یان پشكنینی نوێی كۆرۆنا پێشكه‌ش ده‌كه‌ن.\nهاوكات هانی سه‌رجه‌م زانكۆ و ناوه‌نده‌كانی خوێندنیداوه ، هاوكاری وه‌زاره‌تی ته‌ندروستی بن له‌جێبه‌جێكردنی راسپارده‌كانی لیژنه‌ی باڵای ته‌ندروستی و سه‌لامه‌تی نیشتمانی بۆ ئه‌وه‌ی ده‌وام بكرێت و ته‌ندروستی خوێندكاران و مامۆستایان پارێزراو بێت، ئه‌م ئاگادار كردنه‌وه‌یه‌ی ته‌ندروستی عیراق دوای ئه‌وه‌هات، كه رێكخراوی ته‌ندروستی جیهانی ته‌ئكیدیكرده‌وه له بڵاوبوونه‌وه‌ی ڤایرۆسه نوێكه‌ی كۆرۆنا ناسراو به "ئۆمیكرۆن".\nPUKmedia وه‌زاره‌تی ته‌ندروستی عیراق


خۆپیشاندانەكان رەوشی عێراق ئاڵۆزتر دەكەن\n2019-11-07 [06:05 AM]\nخۆپیشاندان و ناڕەزایەتییەکانی بەغدا و چەند شارێکی دیکەی عێراق بەردەوامن سەدان چالاکوانی خۆپیشاندانەکانیش لەلایەن هێزە ئەمنییەکانەوە رفێنراون.\nچەند سەرچاوەیەك ئەوە دەخەنەڕوو، لە کاردانەوەی بەردەوامیدان بە خۆپیشاندان و ناڕەزایەتییەکانی بەغدا و شارەکانی دیکە، هێزە ئەمنییەکان و گرووپە چەکدارەکانی دیکە، دەستییان بە هەڵمەتێکی رەشبگیری و رفاندنی چالاکوانانی خۆپیشاندانەکان کردووە.\nبەگوێرەی هەواڵی چەند سەرچاوەیەکی عەرەبی، دەزگای هەواڵگری عێراق و هێزەکانی سوات، سەدان کەسییان لەگەڕەکەکانی ئیسکان، وەشاس، عەلاوی لە رۆژئاوای بەغدا و هەروەها ناوچەکانی ساڵحییە، دەورووبەری گۆڕەپانی تەحریر، حوسەینییە، سەدر، کازمییە، حەی ئور، مەشتەل و بەغداد جەدیدە دەستگیرکردووە، لە شارەکانی دیکەش بە هەمان شێوە سەدان کەس دەستگیرکراون.\nپێشتریش، کۆمسیۆنی مافەکانی مرۆڤ لە عێراق، دەستگیکردنی ئەو کەسانەی بە پرۆسەی رفاندنی رێکخراو پێناسەکردووە و داوای ئاشکراکردنی چارەنووسی سەرجەم دەستگیرکراوانی کردووە.\nھاوكات جارێکی دیکە نەتەوە یەکگرتووەکان لەسەر خۆپیشاندانەکانی عێراق هاتە دەنگ و لە راگەیەنراوێکی رێکخراوەکەدا هاتووە، بەگوێرەی راپۆرتەکان، هێزە ئەمنییەکانی عێراق، لەسەر تەقەکردن لە خۆپیشاندەران بەردەوامن، ئەمەش مایەی نیگەرانییە و پێویستە دان بەخۆداگرتن هەبێت و لێکۆڵینەوەیەکی روونیش لە رووداوەکانی ئەمدواییە ئەنجام بدرێت.\nهەروەها نەتەوە یەکگرتووەکان، داوای گفتوگۆی نێوان حکوومەت و خۆپیشاندەرانی کردووە.\nپێشتریش چەندینجار، نەتەوە یەكگرتووەكان نیگەرانی لە دۆخی ئێستای عێراق دەربڕیووە.\nئەم هەواڵە 3952جار خوێندراوەتەوە


دلێر كەریم/ كێ تاوانباران داڵدە دەدات؟\nبەرەبەیانی یەكەم ڕۆژی جەژن بكوژێت چووە سەرماڵی خسووی و چوار كەسی لێكوشتن، ئەوەش نە یەكەم دیاردەی كوشتن و بڕین و هەڵكوتانە سەر ماڵان بوو، نە دوا ڕووداویش دەبێت. هێندە جەرگبڕبوو هەر زوو هەموو دەزگا و تۆڕەكۆمەڵایەتییەكانی تەنییەوە، باوكی كوژراوەكان ئاماژەیان بەوەدا كە بكوژ لای بەرپرسێك داڵدە دراوە و كارئاسانی بۆ كردووە لە تاوانەكانی پێشووی یاخی بێت.\nئەوەی بەلای منەوە سەیر بوو قسەی باوكی كوژراوەكان بوو، كە لە لایەن خەڵك و دەزگاكانەوە زۆر زیاتر لە قەبارەی خۆی و تەنانەت خوودی كوشتنەكە بایەخی پێدرا، وەك ئەوەی هەنگوینیان لە كەلێنی داردا دۆزیبێتەوە.\nجێگری سەرۆكی حكومەت (بەخۆشحاڵییەوە) باسی لە دەستگیركردنی بكوژ و سزادانی بكوژ كرد بە گوێرەی یاسا، تەنانەت قسە لەسەر ئەوەش كرا هەر كەس و لە هەر پلەیەك بێت و داڵدەی تاوانباران بدات، وەك تاونبار مامەڵەی لەگەڵ دەكرێت، لە كاتێكدا لە ماوەی 31 ساڵەی دەسەڵاتی خۆماڵیدا زۆرترین كارئاسانی بۆ بكوژان كراوە، نەك دەسەڵاتدارانی حزبی داڵدەی بكوژان ئەدەن، بە پێچەوانەوە ئەوە زۆرێك لە پاسەوان و چەكدارەكانی حزب و بەرپرسە سەربازییەكانن كە خەڵك دەكوژن بۆ بەرپرسان و نەیارە حزبی و كۆمەڵایەتییەكانیان لەناو دەدەن. كەم مرۆڤ هەیە هێندە مەرگ دۆست بێت بزانێت دوای تاوانێك دەكوژرێتەوە ئەگەر بەرپرسان بەڵێنی ئازادكردن و شاردنەوەی تاوانەكانیان نەدەن.\nڕەنگە بوترێت تەماشاكردنی قۆناغەكان وەك یەك ماوەی حكومڕانی نا حەقییە بەرانبەر دەسەڵاتداران، هەر لە دەسەڵاتی ئەم نوخبەیە لە حكومڕانان بوو ڕۆژنامەنووسان تیرۆركران و چالاكوانان زیندانی و دادگایی كران و بە بەرچاوی هەمووانەوە شەق هەڵدرایە مامۆستایان و دەیان گەنجی ئەم نیشتیمانە بەر گوللەی پاسەوانی بارەگاكان دران، ئایا كام كەیس لەو كەیسانە ڕێچكەی یاسایی خۆی وەرگرت و كێ داڵدەدەری تاوانبارانە؟ كوڕی فەقیر و هەژار یاسا شكێنی ناكات و بیەوێتیش پێیناكرێت، بە پێچەوانەوە ئەوە هەندێك لە بەرپرسان و نەوەكانیانن بە ئاشكرا و بەبێ هیچ دوو دڵی و ترسێك هەڕەشە دەكەن و دەتوانن لە یاسا هەڵبێن.\nبۆ دەبێت دەیان كەس بكوژرێن پاشان بەرپرسان بێنە سەرخەت؟ ئایا ناكرێت لە بچوكترین تاوان و سەرپێچییەوە قۆڵی مەردانە هەڵماڵرێت و ڕێگە بگرێت لە كوشتنی توانا مرۆییەكانمان؟\nبەلای منەوە خوودی مرۆڤەكان گرنگترن لە چیرۆك و كێشەكانیان، دەبێت ڕێگری بكرێت لە كوشتنی مرۆڤەكان بە ناحەق و بە هۆكاری سەروەنەبوونی یاسا، نەك تەنها دەستمان شل بكەین و دڵمان بەوە خۆش بێت كە باشترین سزای بكوژ ئەدەین، دەبێت پێش ڕووداوەكان بكەوین و لە ئێستاوە ڕێگری بكەین لەو تاوانانەی دوو سبەی ڕوودەدەن، بكۆڵینەوە لە پاسەوانە زۆروبۆرەكانی بەرپرسان كە بارگاوین بە ڕق و كینە و لەسەرپێن بۆ ناردنە سەر هەر كەسێك بەرپرسەكانیان فەرمانیان پێبكەن، هێزەكان یەكبخرێنەوە و لەو مۆڵەتانە بكۆڵینەوە كە دراون بە چەكدارەكان، نەك تەنها بیرمان لای چەكە بێمۆڵەتەكان بێت، دەركەوت كێ تاوانبارە و كێ داڵدەی تاوانباران دەدات!


مۆرینیۆ:مایەی شەرمەزاریە رێگە بە مان سیتی دەدرێت بەشداری چامپیۆنس لیگ بكات – Knwe.org\nسەرەکی » وەرزش » مۆرینیۆ:مایەی شەرمەزاریە رێگە بە مان سیتی دەدرێت بەشداری چامپیۆنس لیگ بكات\nجۆزێ مۆرینیۆی راهێنەری یانەی تۆتنهام پێی وایە بڕیاری لابردنی سزای سەر یانەی مانچستەر سیتی لەلایەن دادگای كاس بڕیارێكی شەرمەزارانایە بەتایبەت كە خودی دادگاكە دانی بەوەداناوە كە ئەو یانەیە یاسای پێشێل كردوە.\nمۆرینیۆ وتی: بڕیارێكی شەرمەزارانەیە، ئەگەر سیتی تاوانبار نەبێت بۆچی بە 10 ملیۆن یۆرۆ سزا دراوە، ئەگەر یەكێك تاوانبار نەبێت سزا نادرێت، مادەم تاوانباریشی دەبوو رابگیرایە، نازانم سیتی تاوانبارە یان نا بەڵام بەشێوەیەكی گشتی لابردنی سزاكە مایەی شەرمەزاریە.\nوتیشی: سپێرز هەرگیز یاسا پێشێل ناكات، ئەقڵیەتی تۆتنهام جیاوازە، یانەكە بە باشترین شێوە پەیڕەوی یاسای كردوەو منیش دڵخۆشم بەمە.


ڕامۆس لە وەڵامی پڕسیارێک لەسەر ڕۆیشتنی ڕۆنالدۆ لە مەدرید خۆی دەدزێتەوە\nپه‌خشی ڕاسته‌وخۆی فه‌رشی سه‌وزی ئاهەنگی دابەشکردنی خەڵاتەکانی فیفا\nهەموو شتێک لەسەر ئاهەنگی دابەشکردنی خەڵاتەکانی فیفا\nڕاهێنەری یانەی هەولێر بە لێدوانێک هاندەران دڵنیا دەکاتەوە\nپۆگبا بە لێدوانێک مۆرینیۆ شەرمەزار دەکات\nڕاهێنەری یۆڤی جیاوازی ڕۆنالدۆ لەگەڵ یاریزانانی دیکەی یانەکەی دەخاتە ڕوو\nمێسی لە بڕیاری ئامادەبوونی ئاهەنگی خەڵاتی باشترینەکانی فیفا پاشگەز دەبێتەوە\nڤیدیۆ : گۆڵی دووەمی ڕیڤەرپلەیت دژی بۆکا\nڤیدیۆ : گۆڵی یەکەمی ڕیڤەرپلەیت دژی بۆکا\nخول و پاڵەوانیەتییەکان\nژیان نامه‌ی یاریزانان\nلەلایەن کارۆخ ڕواندزی لە 2017/11/15 ئیسپانیا, تۆپ\nدوا بەدوای یارییە دۆستانەکەی هەردوو هەڵبژاردەی ئیسپانیا و ڕوسیا کە بەئەنجامی 3-3 کۆتایی هات، سێرجیۆ ڕامۆس کاپتنی ڕیاڵ مەدرید و هەڵبژاردەی ئیسپانیا لەسەر ڕۆیشتنی ڕۆناڵدۆ لە مەدرید وەڵامێکی دیپلۆماتی ڕۆژنامەنووسانی دایەوە.\nڕۆژنامەی (ماڕکا) لەم بارەیەوە ئاماژەی کردوە کە ڕامۆس بە ڕۆژنامەنووسانی گوتوە” ڕۆیشتنی ڕۆنالدۆ ، من هیچ شتێک لەسەر ئەو بابەتە نازانم، هەروەها هیچ کۆمێنتێکم لەسەر ئەو شتە نییە، ئێوە دەتوانن ئەو پرسیارە لە کریستیانۆ ڕۆنالدۆ بکەن، ئەوەی بەلامەوە گرنگە قسەکردنە لەسەر یارییەکەی ڕوسیا، من دوو گۆڵەکەم پێشکەش بە منداڵەکانم دەکەم، هەروەها ناتوانم بڵێم کە ئیسپانیا پاڵێوراوی یەکەمە بۆ ئەوەی مۆندیال بباتەوە، بەڵان بەڵێن دەدەین ئاستێکی بەرز پێشکەش بکەین.\nئاشکرایە کە لە چەند رۆژی ڕابردوودا دەنگۆی ڕۆیشتنی ڕۆناڵدۆ لە ڕیاڵ مەدرید جارێکی دیکە سەری هەڵدایەوە، هۆکارەکەشی بە پێی قسەی ڕۆژنامەکان ناڕازیبوونی ڕۆنالدۆیە لەسەر مووچەی ساڵانەکەی بە بەراورد لەگەڵ هەر یەکە لە مێسی و نێیمار، هەروەها ڕەت کردنەوەی ڕیاڵ مەدریدە لەسەر هاوتا کردنی مووچەکەی لەگەڵ ئەو دوو یاریزانەدا.\nهیچ بابەتێکی پەیوەندیدار نەدۆزرایەوە.\nشەیر بکە لەگەڵ هاوڕێیانت. Twitter Facebook Google+ Pinterest LinkedIn Tumblr Email\nبابەتی پێشووفێدرەر سەرکەوت بۆ قۆناغی پێش کۆتایی جامی ماستەرز\nبابەتی دواتر بەشداری کردنی عوسمان دیمبلی لە کلاسیکۆی ڕیاڵ و بارسا یەکلایی کرایەوە\nگۆشه‌ی وتاری یاریگا نێت\nبه‌رشه‌لۆنه پاڵه‌وانێكی بێ ناسنامه\nخوێندنه‌وه هه‌ڵه‌كانی زێدان بۆ یارییه‌كانی ڕیاڵ\nبۆچی ڕیاڵ مەدرید جوانترین خزمەتی بە بارسـەلۆنا کردووە لەم وەرزەی لا لیگادا … ؟\nڤیدیۆ : گۆڵی دووه‌می ئاتڵانتا دژی میلان\nڤیدیۆ : گۆڵی دووه‌می میلان دژی ئاتڵانتا\nڤیدیۆ : گۆڵی یه‌کسانی ئاتڵانتا دژی میلان\nڤیدیۆ : گۆڵی یه‌که‌می میلان دژی ئاتڵانتا\nهەموو مافەکانی پارێزراوە بۆ یاریگا.نێت | سپۆنسەری سەرەکی باسنیوز


ئەندازیاریی کۆمپیوتەر - ویکیپیدیا، ئینسایکڵۆپیدیای ئازاد\nزانستی کۆمپیوتەر، ئەندازیاریی کارەبا\nبۆردی سەرەکیی بەکارهاتوو لە پلەیێری HD DVD، بەرهەمی هەوڵەکان لە ئەندازیاریی کۆمپیوتەردا\nئەندازیاریی کۆمپیوتەر (بە ئینگلیزی: Computer engineering) بوارێکی خوێندنە، کە چەندین بواری ئەندازیاریی کارەبا و زانستی کۆمپیوتەر و ئەندازیاری سوفتوێر پێکەوە دەبەستێتەوە تاوەکوو پەرە بە سیستمە نەرمامێری و ڕەقامێرییەکان بدات. ئەندازیارانی کۆمپیوتەر لە بوارەکانی ئەندازیاریی ئەلەکتریک، داڕشتنی نەرمامێر، پەیوەندیی نەرمامێر-ڕەقامێر ڕاھێنانیان بۆ دەکرێت، واتە بە تەنیا لە بواری ئەندازیاریی نەرمامێر یان ئەندازیاریی ئەلەکتریکدا ناخوێنن. ئەندازیارانی کۆمپیوتەر لە زۆر لایەنی ژمێرکاریی نەرمامێر و ڕەقامێردا ئیش دەکەن. لەوانە: میکرۆکۆنترۆلێرەکان، میکرۆپرۆسێسۆرەکان، کۆمپیوتەرە کەسییەکان، سوپەرکۆمپیوتەرەکان و داڕشتنی دیجیتاڵ. ئەم بوارەی ئەندازیاریی تەنیا لەسەر چۆنیەتیی کارکردنی سیستمە کۆمپیوتەرییەکان ئیش ناکەن بەڵکوو لەسەر ئەوەش کار دەکەن کە چۆن دەکرێت ئەم سیستمانە لە بوارێکی بەرینتردا بەکار بھێنن.\nھەندێک لە کارە باوەکانی ئەندازیارانی کۆمپیوتەر بریتین لە نووسینی نەرمامێر و فیرمامێر بۆ میکرۆکۆنترۆلێرە جێگیرەکان، داڕشتنی چیپی ڤی. ئێڵ. ئێس. ئەی، داڕشتنی ھەستەوەری ئانالۆگ، داڕشتنی بۆردی خولگەی سیگناڵی ئاوێتە و داڕشتنی سیستمەکانی کارپێکردن. ھەروەھا ئەندازیارانی کۆمپیوتەر دەتوانن لە بواری ڕۆباتیکزدا توێژینەوە بکەن.\n١ بوارە تایبەتەکان\n١.١ سیستمە جێگیرەکان\n١.٢ خولگە یەکخراوەکان، داڕشتنی ڤی. ئێڵ. ئێس. ئەی تاقیکردنەوە و کەد\n١.٣ پێواژۆی وێنە و ئاخاوتن\nزۆر بواری تایبەت لە ئەندازیاریی کۆمپیوتەردا ھەن، کە لێرەدا ئاماژە بە ھەندیکیان دەکرێت:\nکۆدکردن، نھێنیکردن و پاراستنی زانیاری\nپەیوەندییەکان و ڕایەڵە بێتەلەکان\nکامپایلێرەکان و سیستەکانی کارپێکردن\nئەندازیاری و زانستی ژمێرکارییانە\nڕایەلە کۆمپیوتەرەییەکان، ژمێرکاریی بزۆک، سیستمە دابەشکراوەکان\nسیستمە کۆمپیوتەرییەکان: بیناسازی، پێواژۆی ھاوتەریب\nبینینی کۆمپیوتەر و ڕۆباتیکز\nنموونەیەک لەو ئامێرانەی کە سیستمە جێگیرەکان بە کار دەهێنن.\nئەو کەسانەی لەم بوارەدا ئیش دەکەن لەسەر باشترکردنی خێرایی، جێمتمانەیی و لێھاتووییی سیستمەکان کار دەکەن. سیستمە جێگیرەکان لە زۆر ئامێردا بە کار دەھێنرن لەوانە لە ڕادیۆیەکی ئێف. ئێمی بچووک تا شاتێلی فەزایی.\nخولگە یەکخراوەکان، داڕشتنی ڤی. ئێڵ. ئێس. ئەی تاقیکردنەوە و کەد[دەستکاری]\nئەم بوارە بە تایبەتی پێویستی بە زانیاریی باشە لە بوارەکانی ئەلەکترۆنیک و سیستمە ئەلەکتریکییەکان. ئەندازیاران لێرەدا کار لەسەر باشترکردنی خێرایی، جێمتمانەیی و کاراییی بەکارھێنانی وزە دەکەن بۆ وەچە نوێیەکانی خولگەکان لە پێوەری زۆر گەورەدا (VLSI). نموونەیەک لەو کارانەی لەم بوارە دەکرێت کەمکردنەوەی مەسرەفی ھێزێکە کە ئەلگۆریتمەکان و بیناسازی (VLSI) مەسرەفی دەکات.\nپێواژۆی وێنە و ئاخاوتن[دەستکاری]\nئەندازیارانی کۆمپیوتەر لەم بوارە ھەوڵ دەدەن لە ڕێگەی ناسینەوەی ئاخاوتن، سازکردنی ئاخاوتن، وێنەگریی زانستی و پزیشکی یان سیستمەکانی پەیوەندیی نێوان مرۆڤ و کۆمپیوتەر باش بکەن. کارێکی دیکەی ئەم بوارە بینینی کۆمپیوتەرە وەک ناسینەوەی ڕوخساری مرۆڤەکان.\nبەشداربووانی ویکیپیدیا، «Computer engineering»، ویکیپیدیای ئینگلیزی. سەردان لە ٢٤ی کانوونی دووەمی ٢٠١٨.\nکۆمنزی ویکیمیدیا، میدیای پەیوەندیدار بە ئەندازیاریی کۆمپیوتەر تێدایە.\nئەندازیاریی ھێڵی شەمەندەفەر\nئەندازیاریی فرێکانسی ڕادیۆ\nئەندازیاریی کاردانەوەی کیمیایی\nمیکانیکی جێبەجێ کراو\nئەندازیاریی ئامێری خۆراک\nئەندازیاریی ئۆپتیک و لێزەر\nئەندازیاریی تەندروستی ژینگەیی\nen.Electrical and electronics engineering\nوەرگیراو لە «https://ckb.wikipedia.org/w/index.php?title=ئەندازیاریی_کۆمپیوتەر&oldid=880032»\nتەکنۆلۆژیا و زانستە جێبەجێکارەکان\nئەم پەڕەیە دواجار لە ٢٠:٤١ی ٧ی کانوونی دووەمی ٢٠٢٢ نوێ کراوەتەوە.


ئه‌ڵته‌رناتیڤی ئۆپۆزسیۆنی سوننه‌تی...؟!\nچۆن حزبه‌كانی ده‌سه‌ڵات له وڵاتانی دیموكراسی زۆرجار ده‌بنه ئۆپۆزسیۆن بۆ ده‌وره‌یه‌ك یان دوو ده‌وره، به‌هه‌مانشێوه حزبه ئۆپۆزسیۆنه‌كانیش ئاساییه ده‌چنه حكومه‌ت و ده‌بنه شه‌ریكه به‌شی ده‌سه‌ڵات و ئه‌م حاڵه‌ته له وڵاتانی خۆرئاوایی و دیموكراسیدا پرۆسه‌یه‌كی ئاساییه له‌ناو پرۆسه‌ی سیاسی كۆمه‌ڵگه‌دا.\nله كوردستاندا، پاش هه‌ڵبژاردنه‌كانی خولی چواره‌می په‌رله‌مان، ئۆپۆزسیۆن ڕایگه‌یاندووه كه به‌شداری حكومه‌ت ده‌كه‌ن، به‌ڵام به مه‌رج و قه‌ید، به‌ڵام هێشتا زۆر ڕوون نییه داواكارییه‌كانیان چییه كه هێڵی سووره‌و له‌و حاڵه‌ته‌دا به‌شداری ناكه‌ن... له‌مباره‌یه‌وه دوو ئه‌گه‌ر له به‌رده‌م ئۆپۆزسیۆندا هه‌یه:\nیه‌كه‌م: به‌شداری حكومه‌ت ناكات، ئه‌مه یه‌كێكه له ئه‌گه‌رو گریمانه‌كانی به‌رده‌م ئۆپۆزسیۆن.\nبه‌ڵام هێشتا ڕوون نییه كه له هه‌ڵمه‌تی هه‌ڵبژاردنه‌كاندا به‌ڵێنی ئه‌وه‌یان به لایه‌نگرانیان دا كه ده‌چنه ده‌سه‌ڵات، هه‌رچه‌نده ئه‌م ڕسته‌یه مه‌جازیه به‌ومانایه‌ی ئایا ده‌سه‌ڵات ده‌گرنه ده‌ست، یان به‌شداری ده‌سه‌ڵات ده‌كه‌ن؟ ئێستا ده‌ركه‌وت یه‌كه‌میان ڕاست نییه‌و دووه‌میان بووه‌ته دیفاكتۆ.\nئه‌گه‌ر وا بێت، ئایا ئۆپۆزسیۆن بۆ له‌مه‌ودووا ده‌توانێت هه‌ر به‌رده‌وام بێت له‌سه‌ر بایكۆتی به‌شداری له حكومه‌ت، به مانای چی...؟\nئایا ئه‌و گریمانه‌یه چه‌نده ریالیسته‌یه تا ئه‌وه‌ی كه زۆرتر ڕه‌نگه یۆتۆپیا بێت، كه له هه‌ڵبژاردنه‌كانی جاری داهاتوو به ته‌واوی ده‌سه‌ڵات ده‌گرنه ده‌ست...\nبۆیه ڕه‌نگه هه‌م ئه‌م گریمانه‌یه ڕاست نه‌بێت، هه‌م لایه‌نگرانی ئۆپۆزسیۆن ئاره‌زوو بكه‌ن حزبه‌كانیان بچنه ده‌سه‌ڵات.\nدووه‌م: خۆ ئه‌گه‌ر بڕیاریش بێت ئۆپۆزسیۆن به‌شداری بكات له كابینه‌ی هه‌شت دا، دوو ئه‌گه‌ر له‌به‌رده‌میاندایه:\nیه‌كه‌م: ڕه‌نگه ڕوبه‌ڕووی ئه‌و پرسیاره بێته‌وه، ئایا ئه‌م حكومه‌ته هه‌ر ئه‌و حكومه‌ته نییه كه پێی ده‌وترا ناشه‌فاف و گه‌نده‌ڵ و خراپ، بۆچی ئۆپۆزسیۆن قبوڵیه‌تی بچێته ناو ئه‌و بارودۆخه، كه بێگومان وا نییه، به‌ڵكو ده‌سه‌ڵات له چاوی ئۆپۆزسیۆنه‌وه كۆی كارو سیستمه‌كه‌ی یه‌كسانه به سفر، به‌ڵام له‌ڕاستیدا پێچه‌وانه‌كه‌ی ڕاسته.\nدووه‌م: به به‌شداری ئۆپۆزسیۆن له حكومه‌تدا، سه‌رده‌می ئۆپۆزسیۆن بوونی ئه‌م سێ هێزه ته‌واو ده‌بێت، خۆ ڕه‌نگه دیوێكی پۆزه‌تیڤی سیستمی دیموكراسیش وجودی ئۆپۆزسیۆنێكی ئه‌كتیڤ و مه‌نتقی و نه‌رم بێت، كه ده‌توانێت حكومه‌تێكی چالاك دروست بكات، به‌ڵام بڕوا ناكه‌م كۆمه‌ڵگای كوردستان بێ ئۆپۆزسیۆن بێت، واتا بێ حزبی ئۆپۆزسیۆن بێت، بۆیه چاوه‌ڕێ ده‌كرێت هێزێكی تر یان حزبێكی تر دروست بێت له‌ناو كۆمه‌ڵگه‌دا، كه ببێته ئه‌ڵته‌رناتیڤی حزبه‌كانی ئۆپۆزسیۆن و گه‌شه‌ش بكات.\nواتا دروستبوونی مۆدێلی حزبی ئۆپۆزسیۆنی نوێ، كه به جۆرێكی باشتر كار بكات و مۆدێلی كاركردنی بگۆڕێت و كۆی ئه‌و مۆدێل و فه‌زاو میتۆده بگۆڕێت كه مۆدێلی ئۆپۆزسیۆنی كلاسیكی كاری له‌سه‌ر ده‌كرد، لانی كه‌م له كوردستاندا له لۆكاڵه‌وه خۆی بكاته گڵۆباڵ، له میتۆدی یان هه‌موو یان هیچ خۆی بگۆڕێت بۆ هه‌موو شتێك له پێناو كوردستاندا، ئیتر به ته‌واوی خۆری مۆدێلی ئۆپۆزسیۆنی كوردی سوننه‌تی ئاوا ده‌بێت.\nواتا ئه‌ڵته‌رناتیڤی حزبی ئۆپۆزسیۆن ئه‌گه‌رێكه هه‌رگیز جێی گومان نییه، خۆ ئه‌گه‌ر ئه‌م دیفاكتۆیه، ئۆپۆزسیۆن بترسێنێت و بڕیار بده‌ن به‌شداری حكومه‌ت نه‌كه‌ن، تا هیچ هێزێكی ئۆپۆزسیۆن وه‌كو ئه‌ڵته‌رناتیڤ دروست نه‌بێت و شوێنیان نه‌گرێته‌وه، هه‌ڵه‌یه، چونكه ئه‌م ئه‌گه‌ره به‌ڕێوه‌یه‌و ڕه‌نگه ئه‌گه‌ر به‌شداری حكومه‌تیش نه‌كه‌ن، هێزێكی ڕكابه‌ریان بۆ په‌یدا بێت، كه ئۆپۆزسیۆن بێت، به‌ڵام جۆرو فۆرم و مۆدێلێكی تری حزبی ئۆپۆزسیۆنی بێت، كه هیچی له مۆدێلی ئۆپۆزسیۆنی پێشوو نه‌چێت، جگه له چه‌مكی (ئۆپۆزسیۆن).\nژماره‌ی بینین: 573\nفرۆشتنی كتێب به نهێنی 635\nحه‌قیقه‌ت لای هایدگه‌ر چیه و چۆنه؟\nده‌وڵه‌ت و کۆمه‌ڵگای مه‌ده‌نی گرامشی وه‌ک نمونه‌ی بیرۆکه\nله‌بیرۆکراسیه‌وه بۆ پۆست نیوپابلینک مانجمێنت\nحەلاج رووبەرووی زوڵمێكی زۆر بۆوە\nچەند كورتە چیرۆكیكی فراز كافكا\nكەسێكم خوێندۆتەوە باوەڕ بە وشە دەكات\nبوزورگی عەلەوی، پیاوی گەورەی ئەدەبیاتی بەرەنگاری\nهابرماس و بەشداریکردنى گشتى کۆمەڵگە\nکتێبی وەرگێڕدراوی ئایدیا - دیکشینەری ئەندێشەی مارکسیستی\nسوپاس بۆ دۆستۆیڤسكی\nحسێن بێرەدا تێپەڕی\nپانۆرامان ژیانی ئه‌لبێرت کامۆ\nفایلی باشوری کوردستان\nکوردستان دیپلۆماتیک ژمارە ٨ - ٩\nماو و ماویزم له‌چین و ماچیندا\nبەشی من مەحرومبوون لە بچوكترین بەهاكانی ژیان


مۆرەکانی ڕێژیم بۆ تۆڵەکردنەوە لە هەڵوێستی رۆژهەڵات هێرشیان کردووەتە سەر دووکاندارانی سنە\n18:04 - 22 خەرمانان 2718\nکوردستان میدیا: مۆرەکانی سەر بە ڕێژیمی ئێران، لە ئیدارەی بازرگانیی ڕێژیمەوە لە شاری سنە، بەپەلە و ڕۆژێ دوای مانگرتنەکەی خەڵک ڕۆژهەڵات، لە ٢١ی خەرمانان، هەوڵی داخستنی دووکانەکانی شاری سنەیان داوە.\nپاش ئەوەی ڕێژیمی دژە گەلیی ئێران، لە ڕۆژی ١٧ی خەرمانان هاوکات هەم لە گرتووخانەی ڕەجایی‌شاری کەرەج، سێ زیندانیی سیاسیی کوردیان لە سێدارە دا و هەم لە لایەن سپای پاسدارانەوە بە مووسەک هێرش کرایە سەر بنکەکانی حیزبی دیموکراتەوە و ژمارەیەکی بەرچاو لە تێکۆشەرانی ئەم حیزبە و خەڵکی سڤیل بوونە قوربانی و شەهید و بریندار بوون، ناوەندی هاوکاریی حیزبەکانی کوردستانی ئێران، لە بانگەوازێکدا ڕۆژی ٢١ی خەرمانانیان وەکوو ڕۆژی مانگرتنی سەرتاسەری ڕاگەیاند و داوایان لە خەڵکی ڕۆژهەڵات کرد لەم ڕۆژەدا دووکان و بازاڕەکان دابخەن.\nخەڵکی ڕۆژهەڵاتیش بە هانای بانگەوازەکەی ناوەندی هاوکاریی حیزبەکانی کوردستانی ئێرانەوە هاتوون و بە داخستنی دووکان و بازاڕەکان لەو ڕۆژەدا، ئێعدامی سێ چالاکی سیاسیی کورد و هێرشی مووشەکیی سپای پاسدارانی ڕێژیمیان بۆ سەر بنکەکانی حیزبی دێموکراتیان، لە شاری کۆیە مەحکووم کرد.\nلەم پێوەندییەدا بەپێی هەواڵێک کە لە شاری سنەوە بە دەستی ماڵپەڕی کوردستان میدیا گەیشتووە، مۆرەکانی ڕێژیم ئەمڕۆ ۲۲ی خەرمانان بەپەلە بۆ تۆڵەکردنەوە و دامرکاندنی ڕق و تووڕەیی خۆیان، هاتوونەتە سەر کۆمەڵێک لە دووکانەکانی شاری سنە و بە بیانووی گرانفرۆشییەوە، هەڕەشەی سزای نەختی و داخستنی ئەو دووکانانەیان کردووە، کە دیسان لەگەڵ هەڵوێستی بوێرانە و کوردانەی دووکاندارانی سنەیی بەرەوڕوو بوونەتەوە.


جێگرى یەکەمى سەرۆکى پەرلەمانى عێراق رایگەیاند، پێویستە پەلە بکرێت لە تێپەڕاندنى پرۆژە یاساى بودجە، ئەوەش لەپێناو پاراستنى چینە لاوازەکان و ئەوانەى داهاتیان سنوردارە.\nحەسەن کەعبى، لەمیانەى بڵاوکردنەوەى راگەیەندراوێک کە "ناس کورد" بینیوویەتى (یەکشەممە، 3ى کانوونى دووەمى 2021) ئاماژەى بەوە کرد، لەکۆبوونەوەیەکیان لەگەڵ عەممار حەکیم سەرۆکى هاوپەیمانى عێراقیون جەختیان لەسەر ئەوە کردووەتەوە کە پەرلەمان سورە لەسەر تێپەڕاندنى سەرجەم یاساکان بۆ دڵنیابونەوە لە ئەنجامدانى هەڵبژاردنێکى پاک و بێگەرد و پێدانى دەرفەتى فراوان بە کەسە بەتوانا و پاکەکان بۆ نوێنەرایەتیکردنى شەقامى عێراقى.\nهێماى بۆ ئەوەشکردوە، بەبێ پەلەکردن لە تێپەڕاندنى یاساى دادگاى فیدراڵى شەرعیەتى تەواو نادرێت بە هەڵبژاردن و پێویستە ئەو یاسا گرنگە تێپەڕێنرێت.\nكەعبى لەبەشێکى ترى قسەکانیدا ڕونیکردوەتەوە، پێویستە پرۆژە یاساى بودجەى ئەمساڵیش لەکاتێکى زووتردا تێپەڕێنرێت، بەشێوەیەک چینە لاوازەکان و ئەوانەى داهاتیان سنوردارە بپارێزێت و ئاگایى بخرێتە سەر زیادکردنى داهاتە نانەوتیەکان و چالاککردنى میکانیزمەکانى تر بۆ ڕوبەڕوبونەوەى گەندەڵى و دەروازە سنوریەکان کۆنترۆڵ بکرێن و وەبەرهێنەران ڕابکێشرێن بۆ عێراق.\nجێگرى یەکەمى سەرۆکى پەرلەمانى عێراق داواشى لە لایەن و دامەزراوە چاودێرى و تایبەتمەندەکان کردوە، گرەنتى کۆنترۆڵکردنى نرخى کاڵا و شمەک و ماددە خۆراکیەکان بکەن کە بەهۆى بەرزبونەوەى نرخى دۆلارەوە بەرزبونەتەوە و سەرشانى هاوڵاتیانى قورس کردوە.\n’’دوژمنێکی تاریك و مەترسیدار لە ماڵەکانماندا’’\n2021.01.14 - 19:06\nپەرلەمانی کوردستان لەسەر کلیپێک سکاڵای یاسایی تۆمار دەکات\n2021.01.14 - 18:46


پەیامی کورد ... چارەنووسی دانووستانەکانی ئێران لە "ڤییەننا" دواخرا بۆ دوای هەڵبژاردنەکانی سەرۆککۆماری ئەو ووڵاتەوە\n"عەباس عەراقچی" جێگری سیاسی وەزارەتی دەرەوە و بەرپرسی گرووپی داناوستانکاری کۆماری ئیسلامی ئێران ووتی: "هەتا هەفتەی داهاتوو، واتە دوای هەڵبژاردنەکان، ناتوانین بە کۆبەندی دانیشتنەکانمان لە ڤییەننا بگەین".\nناوبراو باسی لەوە کردووە: "ئێمە بە دوای ڕێککەوتنێکی دڵخواز و باش بۆ کۆماری ئیسلامی ئێرانین و لەو بوارەدا نە پەلەمان هەیە و نە کات بە فیڕۆ دەدەین. گەڕانەوەی ئامریکا بۆ بەرجام، هەندێک بابەتی تەکنیکی، یاسایی ماف و سیاسی لەخۆ دەگرێت کە بوونەتە هۆی درێژبوونەوەی دانیشتنەکان".\nهاوکات بەرپرسێکی باڵای ڕۆژئاوایی بە ڕۆژنامەی واشینتۆن پۆستی ڕاگەیاندووە: "بێ بڕوایی دوو لایەن، بووە بە بەربەست لەبەردەم دانیشتنەکاندا".\nئەو قسانەی "عەراقچی" لە حاڵێکدا بوون کە یەکەم دانیشتن لە شەشەمین دانوستانەکانی بەڕێوەچوونی کۆمیسیونی هاوبەشی بەرجام بە بەشداری ئێران، ڕووسیا، فەرەنسا، بەریتانیا، ئاڵمانیا و یەکیتی ئەورووپا بەڕێوە چوو.\n"ئێنریکە مۆرا" جێگری بەرپرسی سیاسی دەرەوەی یەکیتی ئەورووپا، سەرۆکایەتی ووتووێژی کۆمیسیونی هاوبەشی بەرجامی لەئەستۆ گرتووە


چ چارەنوسێک چاوەڕێی مستەفا کازمی دەکات؟ – Politic Press\nیەکێک لە کێشە هەرە ئاڵۆزەکانی دوای هەڵبژاردنی یەکشەممەی داهاتووی پەرلەمانی عێراق، ناکۆکی و رکابەری نێوان کوتلە سیاسییە شیعەکانی خولی نوێی پەرلەمانە لەسەر پۆستی سەرۆک وەزیرانی عێراق، کە دەسەڵاتی جێبەجێکاریی باڵایە و دەستی بەسەر بەشێکی گەورەی بڕیارەکانی دەوڵەتدا گرتووە.\nلەدوای ساڵی 2003 کاتێک سیستمی حوکمڕانی سەدام حسێن، سەرۆکی پێشووتری عێراق رووخێنرا، سێ سەرۆکایەتییەکەی عێراق بەپێی دابەشبوونی کۆمەڵایەتی بەسەر پێکهاتە سیاسییەکاندا دابەشکران.\nبەبێ ئەنجامدانی سەرژمێرییەک بۆ دیاریکردنی پێکهاتەکانی عێراق، ساڵی 2003 ئەمریکا رێککەوتنی لەگەڵ سەرۆکی پارتە سەرەکییەکان کرد، بەپێی ئەو رێککەوتنە سەرۆکی دەسەڵاتی جێبەجێکاری کە گرنگترین پۆستی عێراقە، درایە پێکهاتەی شیعە کە زۆرینە بوون.\nبەڵام پۆستی سەرۆک کۆمار کە پۆستێکی تەشریفییە و دەسەڵاتەکانی سنووردارە، درایە کورد و پۆستی سەرۆکی پەرلەمانیش درایە عەرەبە سوننەکان.\nلەنێوان ساڵانی 2006 تا 2018 چوار هەڵبژاردنی یاسادانان لە عێراق ئەنجامدراوە و بڕیاربوو مانگی ئایاری 2022 هەڵبژاردنی پێنجەم بکرێت، بەڵام بەهۆی خۆپیشاندانەکانی تشرینی یەکەمی ساڵی 2019ەوە بڕیاردرا وادەی هەڵبژاردنەکان پێشبخرێت و لە 10ی تشرینی یەکەمی ئەمساڵ ئەنجام بدرێت.\nلەدوای راگەیاندنی ئەنجامی هەڵبژاردنەکەی یەکشەممەی داهاتوو، ئەو لیستانەی خۆیان هەڵبژاردووە هەڵدەستن بە پێکهێنانی هاوپەیمانی و دروستکردنی کوتلەیەکی گەورەی پەرلەمان، تا بتوانرێت سەرۆک وەزیران لەو کوتلەیە دیاریبکرێت و بەرپرس بێت لە پێکهێنانی حکومەتی نوێی عێراق.\nبەپێی لێکدانەوەی دادگای باڵای عێراق، ئەو کوتلە گەورەیەی بەپێی دەستوور لەدوای راگەیاندنی ئەنجامی هەڵبژاردنەکان پێکدەهێنرێت، پێکدێت لە دوو لیست یان زیاتر و زۆرترین کورسی پەرلەمانی دەبێت.\nبۆ بەدەستهێنانی متمانەی پەرلەمان، کاندیدی پۆستی سەرۆک وەزیران پێویستی بە دەنگی زۆرینە دەبێت، دەنگی زۆرینەش واتە نیوەی ژمارەی ئەندامانی پەرلەمان کۆ یەک کە یەکسانە بە 166 دەنگ.\nژمارەیەکی زۆر لە کوتلە سیاسییەکان باس لە نیەتی خۆیان دەکەن بۆ دیاریکردنی سەرۆک وەزیرانی داهاتووی عێراق، لەنێویشیاندا هاوپەیمانی دەوڵەتی یاسا بە سەرۆکایەتی نوری مالکی و هاوپەیمانی فەتح بە سەرۆکایەتی هادی عامری.\nلەلایەکی دیکەوە، رەوتی سەدر باس لەوە دەکات کە دەبێتە براوە و زۆرترین کورسی پەرلەمان بەدەست دەهێنێت، ئەمەش یارمەتیدەر دەبێت لەوەی کاندیدی خۆی بکاتە سەرۆک وەزیران، بەڵام لەم رۆژانەی دواییدا کشایەوە لە باسی بردنەوە بەتایبەت کە درکی بە سەختی بەدەستهێنانی زۆرینەی رەها کرد لە ئەندامانی پەرلەمان.\nسەرباری ئەوەی سەدر پێشبینی بەدەستهێنانی زۆرترین کورسی بۆ خۆی دەکات لە لیستە شیعەکان، بەڵام سەختە سەدر بتوانێت هاوپەیمانییەک دروست بکات بۆ گەیشتن بە 166 کورسی تا بتوانێت حکومەتی نوێ پێکبهێنێت، هۆکاری ئەمەش دەگەڕێتەوە بۆ شکستی وەزیرانی رەوتی سەدر لە بەڕێوەبردنی وەزارەتەکانیان بەتایبەتیش بانکی ناوەند و وەزارەتی تەندروستیی و سەرچاوە ئاوییەکان و کارەبا.\nسەرکردایەتی رەوتی سەدر پێیوایە، سەرۆکی حکومەتی دوای هەڵبژاردنی پێشوەختە سەرۆک وەزیرانێکی سەربەخۆ دەبێت، بۆیە پێشبینی دەکرێت رەوتی سەدر کاندیدێکی سەربەخۆ دیاریبکات کە نزیک بێت لە خۆیەوە.\nلە حاڵەتێکدا ئەگەر پێکهێنانی کوتلەی گەورەی پەرلەمان شکستبهێنێت، هەلێکی گەورە لەبەردەم مستەفا کازمی دروست دەبێت وەک کاندیدێکی سەربەخۆ بۆ وەرگرتنەوەی پۆستی سەرۆک وەزیرانی عێراق.\nگەر پێکهێنانی کوتلەی گەورەی پەرلەمان شکستبهێنێت، پەنادەبرێتە بەر بژاردەی کاندیدی “تەوافوقی” لە دەرەوەی کوتلە سیاسییەکان، ئەمەش ئەگەرێکی گەورەیە بۆ دووبارە هەڵبژاردنەوەی کازمی وەک سەرۆک وەزیرانی عێراق.\nلەلایەکی دیکەوە کازمی و ئەوانی دیکەش زۆر باش ئەوە دەزانن، کە هەڵبژاردنیان وەک سەرۆک وەزیران روونادات گەر لەلایەک ئێران رەزامەندی پشان نەدات و لەلایەکی دیکەشەوە ئەمریکا رەخنەی نەبێت.\nهاوکات، هەلێکی گەورەش دێتە بەردەم کازمی لەڕێی پشتیوانی هەرێمیی و نێودەوڵەتی، لەدوای ئەوەی سەرکەوتنی خۆی سەلماند لە دروستکردنی هاوسەنگی لە پەیوەندییە کەسییەکانی و پەیوەندییەکانی عێراق چ لەگەڵ ئەمریکا و چ لەگەڵ ئێرانیش، کە دوو بکەری سەرەکین لە ناونانی سەرۆک وەزیرانی عێراق وەکچۆن لە خولەکانی پێشووتریش هەروا بووە.\nTags: دادگای باڵای عێراق مستەفا کازمی هادی عامری\nچوارچێوەی هەماهەنگی دواین هەڵوێستی خۆیان رادەگەیەنن\nكازمی فه‌رمانیدا به ناردنی هێزی هه‌واڵگریی بۆ ده‌روازه سنورییه‌كان


ڕۆژەڤی ١٧-٩-٢٠١٩ | ROJnews\nسێشەممە, 17 سبت 2019 - 07:27\n- ڕەهبەر سەید ئیبراهیم، ئەندامی سەرکردایەتیی یەکێتی ئەوە دەخاتەڕوو، کە لەمیانی پێشوازییکردنیان لە شاندی هەدەپە بەڕاشکاوانە قسەیان کردووە و ئامادەیی خۆیان بۆ هاوکاریی دەربڕیوە، لەسەر ڕێبازی مام جەلالیش بەردەوامدەبن لە کارکردنی بۆ بەرقەراربوونی ئاشتی، دەشڵێت: ئاشتی بەبێ ئازادیی بەڕێز ئۆجالان پێکنایەت.\n- دانیشتوانی گوندەکانی سنوری بناری قەندیل، ستایشی کارەکانی شارەوانی بناری قەندیل دەکەن و ئاماژە بۆ ئەوەدەکەن کە شارەوانی بناری قەندیل، سەرەڕای ئەوەی ئامێری پێویستی لەبەر دەستدانییە بەڵام توانیویەتی خزمەتگوزاری باش پێشکەشی سنورەکە بکات، هاوسەرۆکی شارەوانی بناری قەندیلیش دەڵێت: بەو زووانە پردی بڕەدێن کە ۱۲ گوند بە شارۆچکەی پشدەر دەبەستێتەوە تەواو دەبێت.\n- کەرتی ئابووریی هەرێمی کوردستان لەبەردەم مەترسیی داخرانی کارگە ناوخۆییەکان و ڕەوکردنی سەرمایەدار و بازرگانەکاندایە، بەشێک لە سەرمایەدارەکان سەرمایەکانیان دەبەنە دەرەوەی کوردستان، لەجێگەی ئەوانیش سەرمایەی بیانیی بازاڕەکانی هەرێم داگیردەکات و گرانیی بەسەر خەڵکدا دەسەپێنێت.\n- ئێستا وەرزی چنینەوەی لۆبیای تەڕە لە گەرمیان، کە جوتیاران ساڵانە لە سنورەکە ١٠٠ تەن بەرهەمدێنن، سەرەڕای ئەوەی بەرهەمی ئەوناوچەیە ناوبانگی هەیە، بەڵام بەرهەمی گوندی بەرلوت - ناوبانگ و تامێکی تایبەتتری هەیە، گوندنشینان دوای چنینەوەی بەرهەمەکانیان لە نزیک کێڵگەکان بەشێکی زۆری ساخدەکەنەوە و خەڵک لە شارەکانی دیکەشەوە بۆی دێن.


موقتەدا سەدڕ سەرۆكی ڕەوتی سەدڕ هۆشداری دەدات لە هەژموونی میلیشیاكان و دەڵێت، “میلیشیاكان دەستیانگرتووە بەسەر دۆخەكەدا و قاچاخچێتیی هەڕەشە لە ئاسایش و ئابوری دەكات.”\nلە تویتێكدا كە ئەمڕۆ یەكشەممە 20ی كانونی یەكەم بڵاویكردووەتەوە، موقتەدا سەدڕ سەرۆكی ڕەوتی سەدڕ ڕایگەیاندووە، “خودایە گەواهی دەدەم كە پێشتر ئاگاداریمداوە و بەردەوامیش دەبم لە ئاگاداركردنەوە، سنوورەكانی عێراق لە مەترسیی بەردەوامدان و وەك هەمیشە دیلی گەندەڵین.”\nسەدڕ دەڵێت، “دوژمن دزە دەكات و میلیشیاكان دەستیان بەسەر دۆخەكەدا گرتووە و قاچاخچێتی بەردەوامە بە مەوادی هۆشبەر و پارە و چەكدار و شمەك و شتی تر و ئەوەش ئاسایش و ئابوری خستوەتە مەترسییەوە.”\nسەرۆكی ڕەوتی سەدڕ پێشتر هۆشداری دابوو لەوەی هەندێك لە گرووپە چەكدارەكان دەستیان بەسەر بەشێك لە سنوور و دەروازەكاندا گرتووە و قۆرخكاری و گەندەڵی قاچاخچێتی دەكەن.\nدواتر و لە تویتێكی دیكەدا كە كەمێك لەمەوبەر بڵاویكردەوە، سەدڕ دژایەتیی خۆی بۆ هێرشكردنە سەر باڵیۆزخانەی ئەمریكا لە بەغداد دەربڕی و وتی، “وەك پێشتریش وتوومە، نابێت لەژێر ناوی بەرگریی دژ بە داگیركەردا، ژیانی هاوڵاتییانی مەدەنی بخرێتە مەترسییەوە. نابێت لە دەرەوەی دەسەڵاتی دەوڵەت كەس چەك بەكاربهێنێت.”\nسەرۆكی ڕەوتی سەدڕ داوا لە حكومەت دەكات كە “باری نائاسایی لە بەغداد ڕابگەیەنێت و سوپا ڕابسپێرێت بە پاراستنی هاوڵاتییانی مەدەنی و نێردە دیپلۆماتییەكان و منیش ئامادەی هاوكارییم لەو ڕووەوە.”\nلە درێژەی تویتەكەیدا سەدڕ دەڵێت، “پێویستە پەرلەمان دانوستاندن لەگەڵ باڵیۆزخانەی ئەمریكادا بكات بۆ ئەوەی سنوورێك بۆ داگیركاری و دەستوەردانەكانی لە كاروباری عێراق دابنێت.”\nجەختیشدەكاتەوە كە “هەركەسێك لە دەرەوەی چێوەی دەوڵەت و بڕیاری ئەقڵانیی دەستەجەمعی چەك بەكاربهێنێت، یان تیرۆریستە یاخود لە شەرع و یاسا لایداوە.”\nموقتەدا سەدڕ داوا لە باڵیۆزخانەی ئەمریكا دەكات كاردانەوەی سەربازی و ئەمنی نەبێت و كارەكە بۆ عێراق بەجێبهێڵێت.\nتۆتنهام 0-2 لیستەر سیتی\nمانچستەر یونایتد 6-2 لیدز یونایتد\nتەندروستیی عێراق: لە ڕووداوی نەخۆشخانەكەی زیقار 60 كەس گیانیان لەدەستداوە\nوەزارەتی تەندروستیی عێراق ئاماری فەرمیی قوربانییانی ڕووداوەكەی نەخۆشخانەی حوسێن لە زیقار بڵاودەكاتەوە، بەشێك لەوانەی گیانیان لەدەستداوە تا ئێستا…


هەڵبژاردنەكانی ئێران نزیكدەبێتەوە - تۆڕی میدیایی خەڵک\nهەڵبژاردنەكانی ئێران نزیكدەبێتەوە\nكورد بایكۆتی هەڵبژاردن دەكات\nئەندامی كۆمیتەی ناوەندیی حزبی كۆمۆنیستی كرێكاری ئێران ڕایدەگەیەنێت، پێناچێت ڕژێمی ئێران بتوانێت ئەم هەڵبژاردنە بەئاسانی و بەئاشتیخوزانە بەڕێوەبەرێت.\nبڕیارە 18ی ئەم مانگە پڕۆسەی هەڵبژاردنەكانی ئێران بەڕێوەبچێت و 7 كەسیش خۆیان بۆ پۆستی سەرۆك كۆمار كاندید كردووە، هاوكات هەڵبژاردنەانی شورای ئەو وڵاتەش لە هەمان بەروار بەڕێوەدەچن و بەپێی زانیارییەكان، كوردەكان پڕۆسەی هەڵبژاردنی سەرۆك كۆمار بایكۆت دەكەن.\n“كورد بە گشتی بایكۆتی هەڵبژاردنەكان دەكەن و حزبەكانیش داوایان لە هاووڵاتیان كردووە بەشداری هەڵبژارنەكان نەكەن”\nنەسرین ڕەمەزان ئەندامی كۆمیتەی ناوەندیی حزبی كۆمۆنیستی كرێكاری ئێران بە دەنگی ئەمەریكای ڕاگەیاند، هەڵبژاردن چەند ڕۆژێكی ماوە ئەنجام بدرێت، كاتێك تەماشای دۆخی سیاسی دەكەین، پێناچێت ڕژێمی ئێران بتوانێت ئەم هەڵبژاردنە بەئاسانی و بەئاشتیخوزانە بەڕێوەبەرێت.\nوتیشی”قسەی خەڵكی و شەقامی ئێران باس لەوە دەكەن لەم هەڵبژاردنەدا بەشداری ناكەن، هۆكاریش ئەوەیە پێشتر بەر لە هەڵبژاردنەكان بەڵێنیان پێدراوە كە چاكسازی دەكەن، بەڵام دوای هەڵبژاردن كاتێك خەڵكی داوای جێبەجێكردنی ئەو بەڵێنانە دەكات، دەستبەجێ دەستگیردەكرێت و ڕووبەڕووی كاردانەوەی تووندی ڕژێمی ئێران دەبێتەوە”.\nئاشكراشیكرد، دەسەڵاتی ئێران لە بەربەستێكی سیاسی و ئابووری و كۆمەڵایەتی و فەرهەنگیدا گیربووە، لەلایەكەوە بەڵێن دەدات و لەلایەكی ترەوە خەڵكی سەركوت دەكات، ئەم خولەی هەڵبژاردنیش تەواوی مەبەستیان ئەوەیە حكومەتێك بەدەستبهێنن سوپای پاسداران و قودس و سەرجەم سوپاكانی تر دەسەڵات بگرنەدەست و لەهامانكاتدا خودی دەسەڵات بە دەست (بەیتی ڕەهەبەری و سوپای پاسداران)ـەوە بێت، دەیانەوێت خەڵك لەترسدا بژین و حكومەت بەئارەزوی خۆی بڕیاربدات.\nسەبارەت بە بەشداری كورد لە هەڵبژاردنەكانی ئەو وڵاتە، حەسەن كاكیلی بەرپرسی سیاسی هێزی پارێزگاری حزبی دیموكراتی كوردستان بە (خەڵك)ی ڕاگەیاند، كورد بە گشتی بایكۆتی هەڵبژاردنەكان دەكەن و حزبەكانیش داوایان لە هاووڵاتیان كردووە بەشداری هەڵبژارنەكان نەكەن.\n“پێناچێت ڕژێمی ئێران بتوانێت ئەم هەڵبژاردنە بەئاسانی و بەئاشتیخوزانە بەڕێوەبەرێت”\nوتیشی”جگە لە حزبە كوردییەكان، حزبێك هەیە بەناوی بەرەی یەكگرتووی كورد كە لە تاران دامەزراوە و وەكو حزبێكی ئۆپۆزسیۆن بایكۆتی هەڵبژاردنەكانی كردووە، هاوكات هەندێك كەسایەتی وەك ئەحمەدی نەژاد كە سەرۆك كۆماری پێشووی ئێران بوو، بایكۆتی كردووەو وتویەتی دیموكراسی تێدا نییە، مافی خەڵكی پارێزراو نییە و دەنگی خەڵك ئیعتیباری نییە”.\nئاشكراشیكرد، هاووڵاتیانی كورد بۆ هەڵبژاردنەكانی شورا بەشداری دەكەن، چونكە ئەو بابەتە پێویستە هەموو گوند و شارێك پێویستی بەو هەڵبژاردنانە هەیە، بەڵام بۆیە تێكەڵیان كردووە، چونكە خەڵك بۆ شورا ناچارە بەشداری بكات.\n“پڕۆسەی هەڵبژاردنەكان لە ڕۆژهەڵاتی ناوەڕاست شەرعیەتدانە بە حزبە دەسەڵاتدارەكان”\nبەشێك لە چاودێرانی سیاسی پێیانوایە، پڕۆسەی هەڵبژاردنەكان لە ڕۆژهەڵاتی ناوەڕاست شەرعیەتدانە بە حزبە دەسەڵاتدارەكان و هیچیتر، لەبەرئەوە هیچ ڕوئیایەكی گۆڕانكاری لە هەڵبژاردنەكانی ئێرانیش بەدی ناكرێت.\nئەو چاودێرانە ئاشكراشیدەكەن، بوونی قەیرانی دارایی لە ئێران وایكردووە، هاووڵاتیان بڕوایان بە پڕۆسەكە نەبێت، چونكە پێیان وایە بەبێ گەڕانەوە بۆ ڕێكەوتنی ئەتۆم، ئێران ناتوانێت دۆخی ژیان و گوزەرانی ئەوان چارەسەر بكات.\nتوركیا: بەرەوپێشچوونی باش لە گفتووگۆكانی توركیا و میسردا هەیە\n6 ڕیگای خێرا بۆ ئەوەی چارەسەری قەبزیەکەت بکەیت\nخەڵك بەرێوەبەری قەیرانەكان لە پارێزگای قەزوێنی باكووری ئێران ڕایدەگەیەنێت، تەقینەوەیەكی بەهێز لە كارگەیەكی پیشەسازی و كیمیایی ڕوویدا و هیچ زیانێكی…\n06 حوزەیران 2021 10.03 pm\nخەڵك باڵیۆزی تاران لە مۆسكۆ ڕایدەگەیەنێت، وڵاتەكەی و ڕوسیا ڕێككەوتنێك بۆ هەڵگرتنی ڤیزە لەسەر گەشتیارانی هەردوو…\n24 ئازار 2021 2.30 pm\nخەڵك-بەشی هەواڵ وتەبێژی وەزارەتی تەندروستی ئێران ڕایدەگەیەنێت، لە 24 كاتژمێری ڕابردوودا 7605 كەس تووشی كۆرۆنا بوون.\nحكومەتی هەرێم: هیچ بنكە و بارەگایەكی ئیسرائیلی لە كوردستان بوونی نییە\n30 حوزەیران 2021 9.57 pm\nخەڵك فەرمانگەی میدیا و زانیاریی حكومەتی هەریمی كوردستان هەواڵێكی ڕۆژنامەی كەیهانی ئێران لەبارەی كوژرانی ژمارەیەك…


بزانە جەستەت چی لێدێت ئەگەر رۆژانە سێ دەنكە خورما بخۆیت؟\n21/05/2019 837 جار خوێندراوه‌ته‌وه\nهەرچەندە خورما لەو خۆراكانە نییە، كە بەهایەكی خۆراكی زۆریان هەیە ، بەڵام ئەو سوودە زۆرەی بۆ تەندرووستی هەیەتی پێویست دەكات بەشێوەیەكی بەردەوام لەسەر خوانەكانتان ئامادە بێت .\nخورما خواردنێكی بەچێژە ، خۆراكپێدەر و باشە بۆ تەندرووستی ، هەوڵ بدە بیخەیتە ناو سیستەمی خۆراكی رۆژانەتەوە ، پزیشكان و شارەزایانی بواری خۆراكی دەڵێن ئەگەر رۆژانە و بەشێوەیەكی بەردەوام تەنیا سێ دەنكە خورما بخورێت ئەوا گەلێك سوود و كەڵكی بۆ تەندرووستی مرۆڤ دەبێت.\nخورما بۆ تەندرووستی ئێسكەكان زۆر بەكەڵكە لەبەر ئەوەی ماددەی بۆرۆنی تێدایە ، ئەو ماددەیەی ئاسانكاری دەكات بۆ هەڵمژینی ئەو ماددانەی ئێسكەكان بەهێز دەكەن ، هەروەك تەندرووستی كۆئەندامی هەرس باشتر دەكات و دژی خەمۆكی شەكەتییە ،هەروەك وزەیەكی زۆر بە مرۆڤ دەبەخشێت و لەبێهیزی ڕزگاری دەكات، ئەوە جگە لەوەی بەهۆی ئەوەی بڕی چەوری ناو خوێن كەم دەكاتەوە وەك پارێزەرێكیشە بۆ رێگری لە تووشبوون لە نەخۆشییەكانی دڵ و بۆرییەكانی خوێن .\nپزیشكان دەڵێن: بەهۆی ئەوەی خورما ڕیخۆلەكان لە بەكتریا زاینبەخشەكان دەپاریزێت ، مەترسییەكانی تووشبوون بە سێرپەنجەی كۆڵۆن كەمدەكاتەوە ، ئەوە سەرباری ئەوەی ئەو هەستەوەرییەی كە وەرزانە تووشی هەندێ كەس دەبێت سووك دەكات ، ئەوەش لەبەر ئەوەی خورما كاریگەری هەیە لە كەمكردنەوەی گەلێك لە نیشانەكانی هەوكردن لای ئەو نەخۆشانەی هەوكردنی جومگەی رۆماتیزمییان هەیە.\nیەكێكی تر لە سوودە هەرە دیارەكانی خواردنی رۆژانەی خورما بریتییە لە دابەزاندنی كێش ، لەبەر ئەوەی خورما دەوڵەمەندە بە ڕیشاڵ ، ئەوەش وادەكات زوو هەست بە تێری بكرێت و رێگری دەكات لە قەلەمبازی گلوكۆز لە خوێندا .


ته‌زووی كاره‌با كۆڵكێشێك له بیركاری ده‌كاته بلیمه‌ت\nگه‌نجه‌كه له كاتی لێدانی كاره‌با و كاركردن له‌ناو كۆگاكه‌ی باوكی\nعه‌بدولسه‌لام، گه‌نجێكی ئورفه‌ی توركیایه، به هیچ شێوه‌یه‌ك پێشبینی ئه‌وه‌ی نه‌ده‌كرد، به‌هۆی لێدانی ته‌زووی كاره‌باوه، له بیركاری ده‌بێته بلیمه‌ت و بيردۆزی نوێ له‌و بواره بدۆزێته‌وه.\nعه‌بدولسه‌لام جیجكچی، ته‌مه‌ن 19 ساڵ، خه‌ڵكی شاری شانلی ئورفه‌یه، ئه‌و له كۆگاكه‌ی باوكی وه‌ك كۆڵكێشێك كارده‌كات، رۆژێكیان له كاتی كاركردن ته‌زووی كاره‌با لێیده‌دات، دواتریش ده‌گوزارێته‌وه نه‌خۆشخانه و ماوه‌ی هه‌فته‌یه‌ك چاره‌سه‌ر وه‌رده‌گرێت و دواتر ده‌گه‌ڕێته‌وه ماڵه‌وه.\nدوای ده‌رچوونیشی له نه‌خۆشخانه، مێشكی ئه‌و گه‌نجه به شێوه‌یه‌كی جیاوازتر كارده‌كات، به‌بێ ئه‌وه‌ی پێویستی به ئامێری پێژمێر بێت، كاره‌كان راییده‌كات، تا ئه‌و ئاسته‌ی ئه‌نجامی هاوكێشه بیركارییه سه‌خته‌كان ده‌رده‌هێنێت و بیردۆزی نوێ و رێگه‌ی تازه ده‌بینێته‌وه.\nهه‌رچه‌نده عه‌بدولسه‌لام له خوێندنی ئاماده‌یی به‌شی وێژه‌یی ده‌خوێنێت، به‌ڵام ئێستا مه‌یلی به‌لای بیركاریدایه، ئه‌نجامی هاوكێشه سه‌خته‌كانی بیركاری ده‌رده‌هێنێت، شاره‌زایانی بواره‌كه‌ش له زانكۆی غازی عه‌نتاب، ئاماژه به درووستی ئه‌نجامه‌كان ده‌كه‌ن.\nباوكی عه‌بدولسه‌لام ئاماژه به‌وه لێده‌كات، لێدانێكی ته‌زووی كاره‌با، ژیانی كوڕه‌كه‌ی به ته‌واوه‌تی گۆڕیوه، ته‌واوی پرسه حیسابییه‌كانی كۆگاكه‌یان رایی ده‌كات به‌بێ ئه‌وه‌ی پێویستی به پێژمێر بێت.\nدكتۆر كه‌مال توكه‌ر، ئه‌ندامی ده‌سته‌ی زانستی زانكۆی حه‌ران له ئورفه رایده‌گه‌یه‌نێت، عه‌بدولسه‌لام به ته‌نها توانیویه‌تی ئه‌نجامی هاوكێشه‌یه‌كی بیركاری ده‌ربهێنێت، به‌بێ ئه‌وه‌ی پێویستی به هاوكاری هیچ كه‌سێك بێت، له‌كاتێكدا ئه‌و هاوكێشه‌یه به ته‌نها، نامه‌یه‌كی ماسته‌ر بووه له‌و وڵاته.\nرووداوه‌كه هه‌فته‌ی رابردوو روویداوه و میدیاكانی توركیای به‌خۆیه‌وه سه‌رقاڵ كردووه، تا ئێستاش پزیشكان هیچ روونكردنه‌وه‌یان له باره‌ی ئه‌و حاڵه‌ته نه‌داوه و هۆكاره‌كه‌ی نازانرێت.\nسه‌رچاوه: ئاژانسی هه‌واڵی ئیخڵاس\n01 ناوی کاندیده‌كانی پۆستی سەرۆکی هەرێم ئاشکرا کرا\n02 سه‌كۆی مووشه‌كه ئاراسته‌كراوه‌كه‌ی ناوچه‌ی سه‌وزی به‌غدا دۆزرایه‌وه\n03 پڕۆژه‌یه‌كی نوێ له بواری هاتووچۆ جێبه‌جێ ده‌كرێت\n04 پارێزگاری سەپێنراوی کەرکووک: لەگەڵ یەکێتی دوو هاوبەشی سەرکەوتووین\n05 رێگه‌ی نێوان هه‌ولێر - كه‌ركووك داده‌خرێت\n06 كەشناسی باری كەشوھەوای راگەیاند\n03 بەڕێوەبەرایەتی پاسپۆرتی هەولێر ھاووڵاتیان ئاگادار دەكاتەوە\n04 تره‌مپ بڕیارێكی نوێی دژی توركیا ده‌ركرد\n01 ئاسایشی هه‌ولێر دانپێدانانی تاوانبارێك بڵاوده‌كاته‌وه كه ده‌ستدرێژی كردووه‌ته سه‌ر ئافره‌تێكی بیانی\n02 كەشناسی وادەی كۆتایی ھاتنی شەپۆلی باران و بەفربارین ئاشكرا دەكات\n03 خشتەی دابەشكردنی مووچەی سەرجەم وەزارەتەكان راگەیەندرا\n04 مووچەی سەرجەم وەزارەتەکان دابەش دەکرێت\n05 دەست بە دابەشکردنی مووچەی چەند وەزارەتێک دەکرێت\n06 سبەی مووچەی وەزارەتێکی دیکە دابەش دەکرێت


گۆڵمەز: لە "ئۆقیانوسی ئاراس"دانە مێژووییەکەی مەلا بارزانی!\nبە دەیان " ئەزبەنی" بنەماڵەی بارزانی، منداڵەکانیان ناوناوە "ئاراس"!.. بەدران ئەحمەد حەبیب و نێچرڤان بارزانیش چەند ساڵێکە مەزادخانەیەکیان بۆ نووسەر و ئەکادیمییە نەفسنزم و سوکەڵەکان کردۆتەوە و ئەو مەزادخانەیان ناوناوە "دەزگاو دوکانی ئاراس". خۆش ئەوەیە کە ئەم دزگاو دووکانە، "خەڵاتی ئاراس"سیش بە سەر نووسەرە گرگن و کەسایەتی تێکشکاوەکاندا دابەشدەکات و کتێبیشیان بۆ چاپ دەکات. لەو دزگاو دوکانەی"ئاراس"ەدا، دەیان پەرتوکی بێفەڕ و بێپەڕی وەک داستانی لە ڕووباری" ئاراس " پەڕینەوەکەی مەلا بارزانیش چاپکراوە!. ناوی دزگاو دوکانەکەی نێچیرو بەدران، لە ناوی "چەمی ئاراس"ەوە وەرگیراوە!. چەمی "ئاراس"، مەکان و میحوەری داستانی پاڵەوانبازییە مێژووییەکەی مەلا بارزانییە!.\nمەلا مستەفا بەخۆی و سەدان چەکداری قارەمانەوە لە " ڕووباری ئاراس " پەڕینەوە!. ... ئەمە ئەو داستانەیە کە نووسەرە دەربارەکانی بنەماڵەی بارزانی نووسیویانەتەوە!.\nئەو کاتەی کە لە کوردستان ئەنتەرنێت نەبوو، لە خەیاڵی خۆمدا ئەو "ڕووبار"ەی ئاراسم لێدەبووە ڕووباری دیجلەو فورات!. لە دیجلە و فوراتدا ئەکرێت لە تەنک ئاوەکەیدا، واتە لە کەنارو قەراغەکەیدا مەلە بکەیت. خۆ ئەگەر مەلاوانێکی زۆر بەقوەت و باشیش بیت، ئەکرێت تا نیوەی بڕۆیت و بگەڕێیتەوە، بەڵام لە کەنارەوە بۆ کەنار، یەعنی لەمبەرەوە بۆ ئەوبەری دیجلەو فورات بە مەلە بپەڕیتەوە، بەڕاستی عەقڵم نایبڕێت!.\nکاتێک داستانی لە " ڕووباری ئاراس"دانەکەی مەلا مستەفام لە زمانی نووسەرانی دەرباری بنەماڵەوە بەرچاو دەکەوت، یەکسەر لەبەرخۆمەوە بە دەنگێکی بەرز دەمگوت:" ئەم لە ڕووباردانی مەلا مستەفا، وەک کەرکوک قودسی کوردستانەکەی فشەیە "!. ئاخر مەلا بارزانی لە ژیانیدا سواری بەلەمێک نەبووە و یەک سەوڵیشی لێنەداوە!.. لەژیانیدا خۆی ڕووتنەکردۆتەوە و شۆرتی مەلەشی لە پێنەکردووە.. لە چەمە درۆزنەیەکیشدا مەلەی نەکردووە؛ پێ مەلە، بۆقە مەلە، ژێرە مەلەو باسکەمەلەش نازانێت، ئێ باشە ئەمە چۆن لەم " ڕووبار"ەی ئاراس پەڕیەوە؟!. ئەو کات کە ئەم خەیاڵانەم لەسەر داستانی لە " ڕووباری ئاراس"دانەکەی مەلا مستەفا لە مێشکمدا دەهێناو دەبرد، لە کوردستان بووم. نەگبەتییەکە لەوەدا بوو هیچ سەرچاوەیەکی زانیاریش لەبەردەستدا نەبوو. هەبوو نەبوو، تەنها ئەتڵەسێکی کۆنەم هەبوو کە زانیاریم دەربارەی جوگرافیای دنیا لێوەردەگرت. لەو ئەتڵەسە کۆنەو شەق و شڕەشدا، سێ کاتژمێر نەخشە بەنەخشەو لاپەڕە بە لاپەڕە، بە زەڕەبینێکەوە گەڕام، ڕووباری ئاراسم نەدۆزیووە!. ئەم ڕووباری ئاراسە و ئەم داستان و ئەفسانەی نووسەرانی دەربارەی بنەماڵە لەسەر لە " ئاوی ئاراسدانەکەی مەلا مستەفا"، لێم بوو بە مالیخولیا. ماوەی چەند مانگێک پێش ئێستا، لە گوگڵدا بۆ وێنەکانی مەلا مستەفا دەگەڕام کە وێنەی دانراو لەگەڵ ئەم بابەتەم بەرچاوکەوت. خۆمم گرتوو هیچم لەسەر نەگوت. دوێنێ لە فەیسبووکدا بینیم کە عاشقانی بارزانی هەمان وێنەیان بڵاوکردەوە. خۆم پێنەگیراو شتێکم لەسەری وت. دواتر وتم باشترە کە ئەم وێنەی مەلاو ڕووباری ئاراسە بکەمە گۆڵمەزێک تا ئەم ئەفسانەی لە "محیطی ئەتڵەس پەڕینەوەیەی مەلا مستەفا!" بە وێنەوە بخەمە بەردەستی ئەفسانەنووسەکانی مەلا بارزانی و پێیان بڵێم "کاکە ئێوە بەهەڵەدا چوون، چونکە ئاراس ڕووبار نییەو ئۆقیانووسە!"....ئینجا تو گۆڕکەی هەمیشە مردووان، ئەوەی لەو وێنەیەدا دەیبینن، ئەوە " ڕووبارە " یان " چەم "ە؟!.\nچەمی گەورە، کە دەشتایی پێنجوێن بەسەر باکور و باشووری ئەو شارۆچکەیەدا دابەشدەکات، لەو " ڕووباری ئاراس "ەی مەلا مستەفا قوڵتر و پانترە!. کە منداڵبووم، زۆر لەزەتم لەوە دەبینی بچمە کەناری ئەوچەمە یان مەلەی تێدا بکەم، یان بە ناویدا ڕابکەم. هەرکە برا گەورەکەم دەیگوت بەیانی هەینییەو دەچین بۆ سەیران بۆ سەر چەمی گەورە، لەخۆشیدا تا درەنگی شەو نەدەخەوتم. بەیانی کە دەچووینە سەرچەمی گەورە، وەک مەلا مستەفا شەڕواڵەکەم هەڵدەکرد و لەشوێنێکەوە کە ئاوەکەی خوڕو قوڵ نەبوو، لەمبەرەوە بە ناو ئاوەکەدا بەڕاکردن دەچوومە ئەوبەرەوە و تا ئێوارە دەرۆیشتینەوە سەدجار ئەمبەرو ئەوبەری ئەو چەمەم دەکرد!... کەچی کەسیش ئەم یارییە منداڵانەیەی منی نەکردە ئەفسانەو مێژووی قارەمانێتیم!.. بەڵام نووسەرانی دەرباری مەلا بارزانی ئەم یارییە منداڵانەو قولهەڵکردنەی مەلا لە چەمی ئاراسیان کردۆتە ئەفسانەی قارەمانێتی و مێژووی خەباتکردنی بۆ گەلی کورد!. ئاخر خۆ چەمی گەورەی پێنجوێن، سێ ئەوەندەی "چەمی ئاراس"ەکەی مەلا مستەفا دەبێت و خەڵکی پێنجوێنیش تا ئێستا لە ڕوویان نایەت پێی بڵێن" ڕووبار"!. ئەی ئێوەی نووسەرانی دەرباری بنەماڵە، بە چ ڕوویەکەوە ئەو چەمە بچکۆلەیەی "ئاراس"، کە مەلا قولی تیا هەڵکردووە، دەکەن بە" ڕووبارێکی وەک دیجلەو فورات و میسی سپی؟!. ئێستا کە ئەو وێنەیە دەبینن تەریق نابنەوە لە فشەو ئەفسانە نووسینەکانتان دەربارەی مەلای مەلە نەزانن؟!.\nئەمەش چەمی ئاراس !.. کە کردوویانە بە ئەفسانەی پەرینەوەی مەلا بارزانی لە محیطی ئەتڵەسی!.. خۆ ئاوەکەی ئاراس ناگاتە ئەژنۆی مەلا!. وام دەزانی وەک فلیم کارتۆنەکەی موسا پێغەمبەر ڕووباری نیلی یەکاڵا کردۆتەوە!. ئیتر ئەم هەموو فشە و ئەفسانە دروستکردنە بە پەڕینەوە لە ئاوی ئاراس مەلا بۆچی؟!. ئەم هەموو دزگاو دوکان و منداڵ ناونانی " ئارس"ە بۆچی؟!\nئەوەش چەمی پێنجوێن کە تا ئێستاش هەر چەمەو نەبووە بە ڕووبار!.


چەرەس دژی قەڵەوی و نەخۆشییەکانی دڵە\nتوێژینەوەیەکی پزیشکی نوێی ئەمریکی دەریخستووە رۆژانە خواردنی بڕێکی کەم لە چەرەسەکان ئەگەری قەڵەوبوون و تووشبوون بە نەخۆشییەکانی دڵ کەمدەکاتەوە.\nتوێژینەوەکە لە زانکۆی هارڤاردی ئەمریکا ئەنجامدراوە و لە کۆنگرەی (کۆمەڵەی نەخۆشییەکانی دڵ لە ئەمریکا) پێشکەشکرا کە لە شاری شیکاگۆ بەڕیوەدەچێ.\nتوێژەرەکان دەڵێن پێکهاتەکانی نێو چەرەسەکان دژی قەڵەوین، ئەگەر رۆژانە تەنیا 28 گرامیان لێبخورێت، هەروەک بە چەورییە سوودبەخشەکان دەوڵەمەندن کە گرنگن بۆ پاراستنی تەندروستیی دڵ و لوولەکانی خوێن.\nتوێژینەوەکە سوودی لە داتا تەندروستییەکانی 126 هەزار خانم و پیاو وەرگرتووە کە تووشبووی نەخۆشییە درێژخایەنەکان بوون و چوار ساڵ جارێک فۆرمێکیان پڕکردووەتەوە سەبارەت بە خواردنی رۆژانەی چەرەسەکان بە گشتی و گوێز بە تایبەتی.\nلە ئەنجامدا دەرکەوت ئەوانەیان کە رۆژانە دەورەبەری 30 گرام چەرەس دەخۆن، کێشیان تەندروستانەترە و ئەگەری تووشبوونیان بە نەخۆشییەکانی دڵ و لوولەکانی خوێن کەمترە.\nتوێژەرەکان گوتوویانە جێگرتنەوەی بەشێک لە خواردنەکانی وەک گۆشتی سوور، پەتاتەی سوورەوەکراو و سووکەژەمە شیرینییەکان بە دەوروبەری 30 گرام چەرەس رێگە لەو زیادبوونە هێواشە دەگرێت کە لەگەڵ چوونە تەمەندا لە کێشی جەستەدا روودەدات، هەروەها ئەگەری تووشبوون بە نەخۆشییەکانی دڵ و لوولەکانی خوێن کەمدەکاتەوە.\n2018-11-11 |1241 جار خوێندراوەتەوە|


تەرمی مێردمنداڵێک بەکوژراوی دۆزرایەوە\nئەحمەدی حاجی ڕەشید: عێراق لە گۆترە پشکی هەرێمی لە بودجەی عێراقدا داناوە\nئەندامێکی ئەنجومەنی نوێنەرانی عێراق رایدەگەیەنێت: بە پێی ئەو زانیاریانەی بەو دراوە حکومەتی عێراق حیسابی دانیشتوانی نەکردووە لە دیاریکردنی بەشە بودجەی هەرێمی کوردستان.\nئەحمەدی حاجی ڕەشید لە هەژماری تایبەتی خۆی لە تۆڕی کۆمەڵایەتی فەیسبووک باسی لەوە کردووە: یەکێک لەو دەروازانەی کە دەمەوێت شاندی کوردی دانوستانی تیدا بکات و سەرکەوتوو بیت تیدا و تەنها قسەکردن نەبیت ئەو ڕێژەیە کە هە میشە باس دەکریت لە پرۆژە یاسای بوجەی عیراقدا برتییە لە ڕێژەی کورد لە پێکهاتەی دانیشتوانی عێراقدا.\nئەحمەدی حاجی رەشید نوسیویەتی بۆ ئەو مە بەستە ماوەیەکە دەروازەکان ئامادە دەکەم کە خۆیان لە (٦) دەروازەدا دەبیننەوە کە بەبروای من دەبیت لەو ێوە دانوستان دەست پیبکەین و بەداتاو بەیاناتی ورد بچینە ناو دانوستانەکەوە جا ئەگەر خۆم بەشدار بم ئەوا بۆ خۆم تەرحیان دەکەم و ئەگەر شاندی کور دیش پێی خۆش نە بوو من بەشدار بم لەبەر خاتری هاوڵاتیانی کوردستان تەواوی بەڵگەو دیکۆمێنتەکانم دەخەمە خزمەتی شاندی دانوستانکار چونکە من نوێنەری خەڵکی کوردستانم نوێنەری حکومەتی هەرێم نیم.\nلە دەروازەی یەکەمدا باسی لەوەکردووە: ۲۸ ڕۆژ پێش ئێستا نامەیەکم ئاراستەی وەزارەتی پلاندانانی عێراق کردوە داوای ڕێژەی دانیشتوانم کردوە. وەزارەتی ناوبراو دوای (۱٤) رۆژ وەڵامەکەیان داومەتەوە کە دانیشتوانی عێراق (۳۸۱۲٤۱۸۲) سی و هەشت ملێۆن و سەدو بیست وچوار هەزارو سەدو هەشتاو دوو کەسە لە وژمارەیە (٥۳٠۹٥۹۲) پێنج ملێۆن سێسەدو نۆ هەزارو پینج سەدو نەوەدو دووهاوڵاتیا ن کوردن نفوسیان لەسێ پاریزگای هەرێمە ،سلێمانی (۲۱٦۲۲۷۹) کەسەو هەولێر (۱۸٥٤۷۷۸) کەسەودهۆکیش (۱۲۹۲٥۳٥) کەسە.کە ئەگەر رێژەکەی وەرگرین دەکاتە۱۳.۹۲۷٪.\nرونیشیکردووەتەوە عێراق لە گۆترە رێژەی ۱۲.٦۷٪ داناوە کە دەبێت ئەگەر بەپێی ڕێژە بوجە دابەش بکرێت ئەوا رێژەی راستەقینە بۆهەرێمی کوردستان دابنرێت.\nکەواتە بەگۆرانکاری تەنها لە ڕێژەکەدا بری (۹٠٠۱۳٠۲۲٦)نۆسەد ملیارو سەد سی ملیۆن و دووسەدو بیست و شەش هەزار دینار زیاد دەبیت بەو پێیە بوجەی هەرێم لە (۱٠)ترلیۆن تێدەپەریت.\n892 جار خوێندراوەتەوە\nپارێزگاری هه‌ڵه‌بجه: حكومه‌تی هه‌رێم هیچ بودجه‌یه‌كی بۆ پارێزگاكه دابین نه‌كردووه...\nیاسای بودجه‌ی عێراق چووه بواری جێبه‌جێكردنه‌وه...\n"ئه‌و پێداویستیانه‌ی له توركیاو ئێرانه‌وه دێنه هه‌رێم؛ 75%ـی بۆ ناوچه‌كانی عێراق ده‌نێدرێن"...\nوه‌زاره‌تی دارایی عێراق ده‌ركردنی بریاری ڕاگرتنی دامه‌زراندن ڕه‌تده‌كاته‌وه...\nنرخی نه‌وت له بازاڕه‌كانی جیهان...\nروسیا و ئێران مامەڵەیان بە دۆلاری ئەمریکی وەستاند...\nسه‌رۆككۆماری عێراق، پرۆژه یاسایی بودجه‌ی 2019ی په‌سه‌ندكرد...\nئێران، ڕۆژانه 25 ملیۆن دۆلار به‌رهه‌می بازرگانی هه‌نارده‌ی عێراق ده‌كات...\nتوركیا پێنج ملیار دۆلار به قه‌رز ده‌داته عێراق...\n"دابه‌شكردنی به‌رمیلی دووه‌می نه‌وت به‌رده‌وام ده‌بێت به‌ڵام به‌شێوازێكی خاو"...\nكه‌لار.. شۆفێرانی ده‌روازه‌ی سنووری پشته مانگرتنیان له كارةكانيان ڕاگه‌یاند...\nفه‌ڕه‌نسا بڕی یه‌ك ملیار دۆلار وه‌ك قه‌رز ده‌داته عێراق...\nمانگی ڕابردوو عێراق زیاترله 6 ملیار دۆلار نه‌وتی فرۆشتووه...\nوڵاتانی ئۆپیک بڕی هەناردەی نەوتیان بۆ نزمترین رێژە لە دوو ساڵی رابردوو کەمکردەوە...\nپارێزگاری كه‌ركووك به‌وه‌كاله‌ت: نه‌وتی كه‌ركوك ده‌دزرێت ...\nنرخی نه‌وت دابه‌زینی زیاتری به‌خۆوه بینی...\nچاودێران: په‌نابردنه‌وه بۆ به‌غدا، شكستی ئاشكرای پلانی ئابووریی سه‌ربه‌خۆیه...\nوه‌زیری په‌روه‌رده: به‌ناردنی پشكی هه‌رێم؛ پاشه‌كه‌وتی موچه نامێنێت...\nنرخی نه‌وت دابه‌زی...\nبه‌گوێره‌ی یاسای بودجه‌ی عێراق له‌مساڵدا 65 هه‌زار كه‌س داده‌مه‌زرێن...\nپه‌رله‌مانتارێكی ئێران: خه‌ڵكی ده‌ستیانداوه‌ته قاچاخچێتیكردن به نانه‌وه...\nبارزانی: یاسای بودجه جێبه‌جێبكرێت، كاری له‌پێشینه‌مان لابردنی پاشه‌كه‌وت ده‌بێت...\nئه‌نجومه‌نی وه‌زیرانی هه‌رێمی كوردستان بۆ تاوتوێكردنی بودجه‌ی 2019ی عێراق كۆده‌بێَته‌وه...\nحكومه‌تی هه‌رێم بۆ تاووتوێكردنی پشكی هه‌رێم له‌بودجه‌ی عێراق كۆده‌بێته‌وه...\nنرخی دراوە جیهانییه‌كان لە بازاڕەکانی هەرێم...\nئابوری سەربەخۆی هەرێم شکستی هێنا...\nنرخی زێڕ لە بازاڕەکانی هەرێم...\nنرخی نەوت بۆ سەروو ٦٠ دۆلار بەرزبوویەوە...\nپەرلەمانی عێراق یاسای بودجەی پەسەندکرد...\nئێران: رۆژانه زیاتر له یه‌ك ملیۆن به‌رمیل نه‌وت ده‌فرۆشین...\nنرخى نه‌وت له سه‌رووی 60 دۆلاره‌وه ماوه‌ته‌وه...\nسبه‌ی په‌رله‌مانی عێراق كۆده‌بێته‌وه‌و پرۆژه یاسای بودجه له كارنامه‌یدایه...\nكۆڕبه‌ندی ئابووریی داڤۆس به به‌شداریی سه‌ركرده‌كانی ده‌یان وڵات له سویسرا ده‌ستپێده‌كات...\nكۆمپانیایه‌كی یابانی ده‌ستیكرده‌وه به كڕینی نه‌وتی ئێران...\nیەكێتی ئەوروپا ناوی ئەو كەس‌و كۆمپانیا سوریانەی بڵاوكردەوە كە سزا نوێیەكان دەیانگرێتەوە...\nئه‌و نه‌وته‌ی ئێران له بۆرسه بۆ فرۆشتن خستیه‌ڕوو كڕیاری نه‌بوو...\nفراكسیۆنه كوردییه‌كان داوا له حكومه‌تی هه‌رێم ده‌كه‌ن پابه‌ندی یاسای بودجه‌ی عیراق بێت...


کاری فەرمانبەرانی کارەبا دەدرێتە کەرتی تایبەت - تۆڕی میدیایی خەڵک\nبەشێک لە فەرمانبەرانی حکومەت بێکاردەکرێن و کارەکانیان دەدرێتە کەرتی تایبەت\nبەشێک لەخزمەتگوزارییەکانی حکومەت دراون بەکەرتی تایبەت و بڕیارە دابەشکردنی کارەباش بدرێت بەکەرتی تایبەت، لەمبارەیەوە ئەندامێکی ئەنجومەنی پارێزگای سلێمانی پێی باش نییە خزمەگورانییەکانی حکومەت بدرێنە کەرتی تایبەت و جەخت لەئەوەدەکاتەوە، حکومەت لەڕێی موچەوە پارە بەهاوڵاتی دەدات و حزبیش لەولاوە بەناوی خزمەتگوزارییەوە لێیوەردەگرێتەوە.\nڕەمەزان نامیق، ئەندامی ئەنجومەنی پارێزگای سلێمانی لەفراکسیۆنی کۆمەڵی دادگەری کوردستان بە(خەڵک)ی ڕاگەیاند، گواستنەوەی بەشێک لەکەرتی کارەبای نیشتیمانی بۆ کەرتی تایبەت لەگەڵ بەرژەوەندی هاوڵاتییان یەکناگرێتەوە.\nوتیشی: بەداخەوە حکومەت وایلێهاتووە هەر ڕۆژە و خزمەتگوزارییەکی دەداتە دەست کەرتی تایبەت، بەشێوەیەک وای لێهاتووە، کەرتی تایبەت زاڵبووە بەسەر سەرجەم ئەو خزمەگوزارییانەی دەگاتە دەستی هاوڵاتییان و زاڵبووە بەسەر دامودەزگاکانی حکومەتدا، هەر ئیشێکیان بوێت بەئاسانی بۆیان دەچێتە پێشەوە.\nزیاتر ڕوونیکردەوە، لەبەرامبەرئەوەدا کەرتی گشتی کە حکومەت بەڕێوەیدەبات لاواز بووە، ڕۆڵی نەماوە و دەسەڵاتی نەماوە، بەشێک لەفەرمانبەرەکانی حکومەت لەناو فەرمانگەکانیاندا بەبێ کار دەمێننەوە، کارەکانیان دراوە بە کەرتی تایبەت.\nئەوەشی خستەڕوو، دژی گواستنەوەی خزمەتگوزارییەکانی کەرتی گشتییە بۆ کەرتی تایبەت، دەبێت حکومەت خۆی سەرپەرشتی ئەم بابەتانە بکات، خۆی ڕێژەیەکی زۆر لەفەرمانبەری هەیە، کە دەتوانێت سوود لەم فەرمانبەرانە وەربگرێت.\nباسی لەئەوەشکرد، پێشتر حکومەتی هەرێم لەخراپترین دۆخیدا خۆی خزمەتگوزارییەکانی پێشکەش بەهاوڵاتییان کردووە و خۆی پارەی خزمەگوزارییەکەی کۆکردۆتەوە، بەڵام لەئێستادا کە بەشێک لەخزمەتگوزارییەکان دەدرێنە کەرتی تایبەت، ئەمە دەرخەری ئەوەیە، کە ئەم کەرتی تایبەتانە حزب خۆی دروستیکردوون، بۆئەوەی داهات بۆ حزب کۆبکەنەوە، بۆ نمونە مەرزەکان ١٠ بۆ ١٣ فەرمانگەی تێدایە کە کەرتی تایبەت بەڕێوەیاندەبات.\nئاماژەی بەئەوەشدا، حکومەت لەڕێگەی موچەوە پارە بەهاوڵاتییان دەدات، لەولاشەوە حزب بەناوی خزمەتگوزارییەوە ئەو پارەیە لەهاوڵاتی وەردەگرێتەوە، لەکاتێکدا زیاتر لەملیۆنێک موچەخۆر لەهەرێم هەیە، ئەم موچەخۆرانە ئیشیان چیە، کە نەتوانن خزمەتگوزارییەکی حکومی بەڕێوەبەرن.\nئەوەشی باسکرد، حکومەتی هەرێم پێشتر خۆیان ئاشکرایانکرد، کە دەناڵێنن بەدەست زۆری فەرمانبەر و زۆری موچەیانەوە، بۆیە ئێستا بەناوی جۆراوجۆرەوە موچەیان لێدەبڕن، بەڵام ئێستا حکومەت بەبیانووی نەبوونی فەرمانبەر و پێویستییەوە خزمەتگوزارییەکان دەداتە کەرتی تایبەت، ئەمەش بانێکە و دوو هەوا.\nئەمە لەکاتێکدایە کەمال محەمەد وەزیری کارەبای هەرێم ڕایگەیاند، پێشبینی دەکەن لە ناوەڕاستی مانگی نیسانی ئەمساڵ دابەشکردنی کارەبا بەرەو کەرتی تایبەت بچێت، ئەمە گرێبەستێکی خزمەتگوزارییە و فرۆشتن نییە، تەنها ئەوان ئیدارەی ئەو دابەشکردنە دەکەن.\nپێشتر کۆکردنەوەی پارەی بەکارهێنانی ئاو و کۆکردنەوەی پارەی خۆڵوخاشاک و بەشێک لەخزمەتگوزارییەکانی دیکە دراونەتە کەرتی تایبەت، ئەمەش ناڕەزایەتی لەنێو بەشێک لەچین و توێژەکان دروستکردووە.\nوردەكاری كوژرانی كچە فەرمانبەرەكەی وەزارەتی كارەبا


عەرەبستانی سعوودی - Mehr News Agency\nیەکێک لە گرینگترین پرسە هاوپەیوەندەکان بە ناوچەی ڕۆژاوای ئاسیا دەگەڕێتەوە بۆ هاوسەنگی زاڵ بە سەر ڕۆژاوای ئاسیا؛ هاوسەنگی لە ڕۆژاوای ئاسیا پێوەندی بە هاوسەنگی جیهانیەوە هەیە و بە گۆڕینی هاوسەگی جیهانی گۆڕدراوە.\nنوێنەری هاوپەیمانی فەتح:\nدەستێوەردانەکانی عەرەبستان و ئیمارات بووە هۆی هەڵبژاردنەوەی "حەلبووسی"\nنوێنەری هاوپەیمانی فەتح لە پەرلەمانی عێراق لە لێدوانێکدا جەختی کرد کە دەستێوەردانەکانی عەرەبستان و ئیمارات بووە هۆی ئەوەی کە محەمەد حەلبووسی بۆ جاری دووهەم بە سەرۆکایەتی پەرلەمان هەڵببژێردرێت.\nخولی پێنجەمی دانوستانەکانی ئێران و عەرەبستان نزیکە\nسەعید خەتیب زادە وتەبێژی وەزارەتی دەرەوە بە وتنی ئەوەی کە بە تەماین خولی پێنجەمی گفتوگۆکانی ئێران و عەرەبستان بە میوانداری عێراق بەڕێوە ببەین، وتی: سەرەڕای هەموو دژایەتییەکان، گفتوگۆکان درێژە دەدەین.\nئەمیر عەبدولڵاهیان ڕایگەیاند:\nناڕەزایەتی ئێران بە کۆنوانسیۆنە نێودەوڵەتیەکان سەبارەت بە شەهادەتی باڵوێزەکەی\nوەزیری دەرەوەی ئێران بە دەربڕینی داخ لە ئەوەی کە لایەنی سعوودی لە بابەتی گواستنەوەی شەهید ئیرلوو بڕیاری دا، وتی: ناڕەزایەتی خۆمان لە رێگای کۆنوانسیۆنە نێودەڵەتییەکانەوە بە شێوەی فەرمی ڕادەگەیێنین.\nخەتیب زادە بۆ مێهر:\nڕێککەوتنی سەرەتایی ئێران لەگەڵ عەرەبستان/تا کردنەوەی باڵوێزخانەکان زۆری ماوە\nوتەبێژی وەزارەتی دەرەوە وتی: ڕێكکەوتنی سەرەتایی لە دانوستانەکانی نێوان ئێران و عەرەبستان کراوە و چاوەروانی یەکلا بوونەوەیانین.\nگرووپە دژە شۆرشەکان لە هەرێمی کوردستان پەروەردە دەکرێن\nوتەبێژی وەزارەتی دەرەوە بە ئاماژە بە ئەوەی کە گرووپە دژە شۆرشەکان لە خاکی هەرێمی کوردستان پەروەردە دەکرێن دژ بە ئێران، وتیشی : ئێمە چوا خول لەگەڵ عەربەستان لە بەغدا گفتوگۆمان کرد، وتی: زیاترین باس لەسەر پرسی دوولایەنە و ناوچەیی و بەتایبەتی سەبارەت بە کەنداوی فارس و یەمەنە.\nلە دیدار لەگەڵ ڕاوێژکاری ئاسایشی نەتەوەیی ئەمریکا هاتە ئاراوە:\nداکۆکی وەلیعەهدی سعوودی لەسەر کۆتایی هێنان بە شەڕی یەمەن\nوەلیعەهدی سعوودی لە دیدار لەگەڵ ڕاوێژکاری ئاسایشی نەتەوەیی ئەمریکا لەسەر ئاگربڕی بەپەلە لە هەموو بەرەکانی شەڕی یەمەن لەژێر چاوەدێری نەتەوەیەکگرتووەکان جەختی کرد.\nبەڕێز سەید ڕەزا سەدرولحسێنی لەسەر ئەو باوەڕەیە کە گشت پرسی هەرێم بە پاڵپشتی وڵاتانی ئەمریکا و ئیسرائیل و پارەی عەربستان بەڕێوە چووە و هەمیسان لە هەوڵدان کە ئەو بابەتە بورووژێنن.\nلە ساڵڕۆژی شۆڕشی 21 ی سێپتەمبەر؛\nخۆپیشاندانی بەرفراوان لە یەمەن/ یەمەن ئازاد دەکرێت\nخەڵکی یەمەن بە بۆنەی هاتنی ساڵڕۆژی شۆڕشی 21 ی سێپتەمبەر لە ئەو وڵاتە هەوڵی بەڕێوە بردنی خۆپیشاندانی بەربڵاو لە پارێزگای سەعدە و ناوچەکانی دیکەیان دا.\nدوای چوونە دەرەوەی ئەمریکا لە ئەفغانستان؛\n"ئێف بی ئای" یەکەم بەش لە بەڵگەکانی پێوەندیدار بە 11 ی سێپتەمبەری بڵاو کردەوە\nپۆلیهسی فیدراڵی ئەمریکا بە پێی فەرمانی بایدن و دوای شکستی سەربازی ئەمریکا لە ئەفغانستان، بەشێک لە ئەو بەڵگە شاراواگەلە کە ڕۆڵی هەندێک لە بەرپرسانی عەرەبستانی سعوودی لە هێرشەکانی 11 ی سێپتەمبەر دەردەخات، بڵاو کردەوە.\nدامەزراوەکانی ئارامکۆمان بە مووشەکی بالستیکی زولفەقار کردە ئامانج\nوتەبێژی فەرمی سوپای یەمەن لەسەر ئۆپراسیۆنی بەرگری لە خاکی عەرەبستانی سعوودی قسەی کرد و ڕایگەیاند کە دامەزراوەکانی ئارامکۆ لە عەرەبستان بە مووشەکی بالستیکی زوڵفەقار کراوەتە ئامانج.\nسەبارەت بە پەیمان بەستن لە گەڵ سعودیە؛\nهادی عامری هەڕەشە لە دەوڵەتی عێراق دەکات\nڕێبەری هاوپەیمانی فەتح جەختی کرد کە بڕیاری وەزارەتی ناوخۆ بۆ گرێبەست لەگەڵ کۆمپانیای ئەمنیەتی سعوودی قبووڵ نەکراوە.\nباڵوێزی پێشووی ئێران لە بەغدا:\nئێران پێشوازی لە کۆبوونەوەی بەغدا دەکات/فەڕەنسا نابێت بانگهێشت بکرێت\nباڵوێزی پێشووی ئێران لە عێراق بە وتنی ئەوەی کە بوونی بیانییەکان لە کۆبوونەوەی عێراق دەبێتە هۆی بەلاڕێدا چوونی بابەتە سەرەکییەکە، وتی: لووتکەی عێراق نابێت بەس کۆبوونەوەیەکی ڕواڵەتی بێت.\nلە گفتوگۆ لەگەڵ ئەلعەرەبیە؛\nکازمی: گفتوگۆکانی ئێران-ئەمریکا کاریگەری دەبێت لەسەر ناوچەکە\nسەرۆک وەزیرانی عێراق بە ئاماژە بە ئەوەی کە ئیزن نادات عێراق ببێتە شوێنێک بۆ هەڕەشە بۆ سەر دراوسێکانی، هیوای خواست کە وڵاتەکەی هەرگیز نەبێتە شوێنی ڕووبەڕوو بوونەوەی ئەمریکا و ئێران.\nعەرەبستان هۆکاری لەناوچوونی تاوەرە کارەباییەکانی عێراقە\nبزووتنەوەی کەتیبەکانی حزبوڵڵای عێراق بە دەرکردنی بەیاننامەیەک ڕایگەیاند کە عەرەبستانی سعووری لە ئۆپراسیۆنی لەناوبردنی تاوەرە کارەباییەکانی عێراق دەستی هەیە.\nهەڵوێستی ئێران لە ڕێککەوتنی ناڤۆکی بە گۆڕینی دەوڵەت، ناگۆڕدرێت\nوتەبێژی وەزارەتی دەرەوەی ئێران وتی: هەڵوێستی ئێران سەبارەت بە ڕێککەوتنی ناڤۆکی و هەڵوەشاندنەوەی گەمارۆکان، هەڵوێستی بنەڕەتی دەسەڵاتە و بە گۆڕینی دەوڵەت ناگۆڕدرێت.\nجەنایەتی سعوودی دژی گەلی یەمەن کۆتایی نایە؛\nهێرشی مووشەکی و تۆپخانەیی سوپای عەرەبستان بۆ سەر سوعدەی یەمەن\nڕژێمی سعۆدی جگە لە ئەوەی کە بە هێرشە ئاسمانییەکان بۆ سەر ناوچە جیاجیاکانی یەمەن، خەڵکی سڤیل بەتایبەتی منداڵان و ژنان دەکوژن، بە مووشەک و تۆپخانەش چەند کەسێکیان کوشتووە.\nوالێستریت ژۆرناڵ لە زمانی بەرپرسانی ئەمریکییەوە؛\nسیستەمی مووشەکی ئەمریکا لە چوار وڵاتی عەرەبی دەچێتە دەرەوە\nڕۆژنامەی والێستریت ژۆرناڵ بە گێڕانەوە لە چەند بەرپرسی ئاگادار لە دەوڵەتی ئەمریکا ڕاپۆرتی دا کە بەرپرسانی واشنتۆن دەیانەوێت 8 سیستەمی مووشەکی پاتریۆت لە ناوچەی ڕۆژاوای ئاسیا ببەنە دەرەوە.\nهەواڵی گۆڕینەوەی زیندانی لە نێوان ئێران و ئەمریکا پشت ڕاست ناکەینەوە\nوتەبێژی وەزارەتی دەرەوە سەبارەت بە دانوستانەکانی ڤیەنا وتی: ئێمە چەندین جار وتوومانە کە پەلە ناکەین و ئیزنیش نادەین گفتوگۆکان لە چوارچێوەی کۆمیسیۆنی بەرجام درێژە بکێشێت.


issue-59 (7) به‌ڕیوه‌به‌رایه‌تی ته‌ندروستی و سه‌لامه‌تی زانكۆمان بابه‌تی ته‌ندروستی و سه‌لامه‌تی پێشكه‌ش به سه‌رجه‌م خوێندكارانی قۆناغی یه‌كه‌می زانكۆمان كرد - PRESS.ROOM\nنووچەنامەکان > نووچەنامەی زانکۆی کۆیە ساڵی پێنجەم > Koya University Newsletter | Núcenamey Zankoy Koye | نووچەنامەی زانکۆی کۆیە Issue #59, Oct 2019 | Jhimarey 59, Mangí 11, Sallí 2019 | ژمارە 59، مانگی 11 ساڵی 2019issue-59 > issue-59 (6)بەڕێوەبەڕيەتى دڵنيايى جۆرى زانكۆى كۆيە ۆوركشۆپى "ڕێنوێنكردن لەسەر كارهێنانى سستەمى موودیۆل سازدەکات " Koya University - Quality Assurance Services Holds ““How to Use the Module System” Workshop > \nissue-59 (7) به‌ڕیوه‌به‌رایه‌تی ته‌ندروستی و سه‌لامه‌تی زانكۆمان بابه‌تی ته‌ندروستی و سه‌لامه‌تی پێشكه‌ش به سه‌رجه‌م خوێندكارانی قۆناغی یه‌كه‌می زانكۆمان كرد\nله‌سه‌ر داوای وه‌زاره‌تی خوێندنی باڵاو توێژینه‌وه‌ی زانستی ، كه به‌فه‌رمانی وه‌زاری داوا له سه‌رجه‌م زانكۆكانی هه‌رێمی كوردستان كراوه ، بابه‌تی ته‌ندروستی و سه‌لامه‌تی به خوێندكاران بگوترێته‌وه\nله‌م ڕوانگه‌یه‌وه به‌ڕێوه‌به‌رایه‌تی ته‌ندروستی سه‌لامه‌تی به پشتیوانی سه‌رۆكایه‌تی زانكۆ، بۆ ماوه‌ی ( 3 ) سێ ڕۆژ له ڕۆژانی 24 – 25 – 26 / 11 / 2019 . بابه‌تی ته‌ندروستی و سه‌لامه‌تی له ڕێگه‌ی مامۆستا (ڕێبوار طه عزیز ) له هۆڵی سه‌رۆكایه‌تی زانكۆی كۆیه ، به سه‌رجه‌م خویندكارانی قۆناغی یه‌كه‌می زانكۆمان گوته‌وه .\nله‌م باره‌یه‌وه مامۆستا ڕێبوارله باره‌ی گرنگی و پێویستی ئاشنا بوونی خوێندكاران به‌بابه‌تی ته‌ندروستی و سه‌لامه‌تی وتی "\n( ئیمه وه‌كو به ڕیوه‌به‌رایه‌تی ته‌ندروستی و سه‌لامه‌تی زانكۆی كۆیه ، به‌رنامه‌یه‌كمان داناوه بۆ ئاشناكردنی سه‌رجه‌م خوێندكارانی قۆناغی یه‌كه‌می زانكۆمان كه ماوه‌ی 3 سێ ساڵه په‌یره‌وی ده‌كه‌ین .\nبۆ ئه‌م ساڵیش له ڕۆژانی 24 – 25 – 26 / 11 / 2019 هه‌ڵساین به پێشكه‌ش كردنی سیمیناری تایبه‌ت به‌م بابه‌ته ، تا خوێندكاران شاره‌زایی په‌یدا بكه‌ن له‌باره‌ی ڕێنماییه‌كانی ته‌ندروستی ، یاساكانی ته‌ندروستی ، مافه‌كانی خویندكاران له كاتی ڕوودانی هه‌ر ڕووداوێك .\nئێمه بابه‌ته‌كه‌مان دابه‌شكردووه به‌م شێوه‌یه :-\nئاگر ، شێوازی ، جۆره‌كانی سووته‌مه‌نی ، جۆره‌كانی ئامێری ئاگر كوژاندنه‌وه ، چۆنیه‌تی هه‌ڵبژاردنی ئامێری ئاگر كوژاندنه‌وه بۆ سووته‌مه‌نی گونجاو.\nچۆنیه‌تی پاراستنی خوێندكاران له تاقیگه‌كان ، چۆنیه‌تی پێداویستی پاراستنی كه‌سی ، بۆ كیمیاوی كام جۆره جلو به‌رگ و كام چاویلكه پێویستن ، بۆ فیزیا كه تیشكی له‌سه‌ره پێویسته چ بكرێت ، بۆ نه‌وت پێویسته چ بكه‌ن . هه‌موو ڕینماییه‌كان بۆ خوێندكاران ڕوون ده‌كرێته‌وه كه ئه‌نجامی بده‌ن .\nته‌ندروستی گشتی له ناو زانكۆ ، كه بریتییه له هه‌ڵسوكه‌وت و هه‌ستی به‌رپرسیاریتی خوێندكاران .\nبۆنموونه كه بۆ نه‌یه‌ك ده‌بیت ، شیوازی مانه‌وه‌و جێهێشتنی شوێنه‌كه به په‌یره‌و كردنی پاراستنی ژینگه . بۆ ئه‌وه‌ی ئه‌وشوینه نه‌بیته سه‌رچاوه‌ی پیسی و بلاو بوونه‌وه‌ی نه‌خۆشی بۆ خوێندكاران و به پاكی بمێنێته‌وه .\nدوابه‌ش ده‌بێته بواری سه‌رنج و پرسیارو وه‌ڵامی خویندكاران له‌سه‌ر بابه‌تی ته‌ندروستی وسه‌لامه‌تی و پیشه‌یی كه بناغه‌ی هه‌موو ئیشێكه له شوێنی كاركردن .\nمامۆستا ڕیبوار سه‌باره‌ت به چالاكیه‌كانی تر كه له ئه‌م ساڵدا ئه‌نجامیان داوه وتی "\n(وه‌كو به ڕیوه‌به‌رایه‌تی ته‌ندروستی و سه‌لامه‌تی زانكۆی كۆیه له ڕۆژانی 21-22-23/ 10 / 2019 خولی ڕاهێنانی ئاگركوژاندنه‌وه‌و فریاگوزاری سه‌ره‌تاییمان ئه‌نجام داوه ، بۆ ئاستی زانكۆو گشت به‌شه‌ناوخۆییه‌كانی خویندكاران .)\nسه‌باره‌ت به دابینكردنی ئامێری ئاگركوژاندنه‌وه‌و پیداویستیه ته‌ندروستیه‌كان بۆ زانكۆ مامۆستا ڕیبوار وتی "\n( زۆر سوپاس بۆ سه‌رۆكی زانكۆمان پڕۆفیسۆر دكتۆر وه‌لی محمود حمد كه هه‌میشه هاوكارمانه‌و ئه‌وبابه‌ته به‌گرنگ ده‌زانێت .\nبۆ ئه‌مساڵ توانیومانه ( 175 ) ئامێری ئاگر كوژاندنه‌وه ، له‌گه‌ڵ نزیكه‌ی ( 150 ) ده‌رمانخانه‌ی هه‌لواسراو بۆ پێداویستی فریاگوزاری سه‌ره‌تایی دابین بكه‌ین بۆسه‌رجه‌م به‌شه‌ناوخۆیی و فاكه‌ڵتیه‌كان و به‌به‌رده‌وامیش چاودێری و پشكنینیان بۆ ده‌كه‌ین . وه هه‌ر به‌شه‌ناوخۆیی وفاكه‌ڵتییه‌ك له‌م پێداویستیانه‌ی نه‌بێت به زووترین كات بۆ یان دابین ده‌كه‌ین .\nله كۆتاییدا هیوادارم خوێندكاران هه‌ست به‌به‌رپرسیارێتی بكه‌ن بۆ پاراستنی ژینگه‌ی ته‌ندروستی وسه‌لامه‌تی ناوزانكۆ فاكه‌لتیه‌كان و شوینی نیشته‌جێ بوونیان .\nوه ئێمه‌ش به‌رده‌وام ده‌بین له پێشكه‌ش كردنی ئه‌م خزمه‌ت گوزاریانه به خویندكارانمان ، بۆ ئه‌وه‌ی بتوانین له گشت ڕووداویكی نه‌خوازراو بیان پارێزین .)\nمامۆستا ڕێبوار طه عزیز\nماسته‌ر له ته‌ندروستی گشتی\nپسپۆر له پیسبوونی ئاوی خواردنه‌وه\nله ساڵی 2010 وه ماستایه له زانكۆی كۆیه\nساڵی 2011 بۆ 2012 سه‌رۆكبه‌شی مێدیكه‌ل مایكرۆ بایۆلۆجی و سه‌رپه‌رشتیاری به‌شی دارستان بووه.\nله سالی 2012 وه به ڕێوه‌به‌ری به‌ڕیوه‌به‌رایه‌تی ته‌ندروستی و سه‌لامه‌تی زانكۆی كۆیه‌یه\nئه‌ندامی لیژنه‌ی بالای یاساكانی ته‌ندروستی وسه‌لامه‌تی هه‌رێمی كوردستانه .\nسێ توێژینه‌وه‌ی هه‌یه\n1 . كاریگه‌ری ئاوی موگناتیسی له‌سه‌ر زیاد بوونی میكرۆبی زگ چوون\n2 . په‌یوه‌ندی بۆ ماوه‌یی نێوان ئه‌وكه‌سانه‌ی نه‌خۆشی شه‌كره‌یان هه‌یه ئایا كاریگه‌ری هه‌یه له‌سه‌رچه‌وری جۆری\n3. توێژینه‌وه‌ی سێیه‌م دۆزینه‌وه‌ی ڕێگایه‌كی نوێ بۆ شیكردنه‌وه‌ی ئاوبه‌شێوه‌یه‌كی ئاسان كه له هه‌موو شوێنیك بتواندرێ ئه‌نجام بدریت ئه‌م توێژینه‌وه‌یه تائیستا بڵاو نه‌كراوه‌ته‌وه .\nله ئه‌نجامی كاره‌كانی توانیویه‌تی ستانداردی شیكاری ئاوی عیراق بگۆڕێ كه له‌ساڵی 1984 تا 2009 به هه‌ڵه ده‌كرا .\nئامادەکردنی . محمد مغدید


له حوكمڕانیی هه‌رێمی كوردستاندا، قۆناغی جیاجیای سیاسی به‌ڕێ كران. له نه‌وه‌ته‌كاندا دوای دابینكردنی سه‌كۆیه‌ك بۆ خۆبه‌ڕێوبه‌ریی كورد؛ دۆخه‌كه ده‌بوو وه‌ڵامی ئه‌م پرسیاره بداته‌وه: كورد چۆن ڕكابه‌ریی ئه‌گه‌ری مان و نه‌مانی خۆی ده‌كات و چۆن دامه‌زراوه سیاسییه‌كانی داده‌مه‌زرێنێت. له دوای ٢٠٠٣ه‌وه مه‌ترسییه‌كانی سه‌ر مانی خۆی به‌جێهێشت و گه‌یشته قۆناغێك كه ده‌توانێ له‌ناو عێراقدا ڕۆڵ و كاریگه‌ری دروست بكات. له‌دوای ٢٠١٦ كه مه‌ترسییه‌كانی داعش به‌كۆتا دێن و ڕیفراندۆم ده‌بێته باڵاترین كرده‌ی نه‌ته‌وه‌یی، بارودۆخی سه‌خت، هه‌رێمه‌كه به‌ره‌و قۆناغێكی تر پاڵ پێوه ده‌نێن كه تێیدا هه‌م ڕاوه‌ستاوتر و هه‌م پێوه‌ندییه‌كانی به دنیای ده‌ره‌وه به‌هێزتر ده‌بێت، له‌م سه‌روبه‌نده‌دایه هه‌رێمی كوردستان له‌باری دیپلۆماتی و سه‌ربازیشدا ده‌توانێ هاوكاریی پته‌وتر له‌گه‌ڵ ڕۆژئاوادا دامه‌زرێنێت.\nزۆربه‌ی جار له گۆڕانكارییه‌كاندا، بارودۆخه ناوخۆییه‌كانی كوردستان سستر بوونه له گۆڕانكارییه نێوده‌وڵه‌تییه‌كان، به‌و واتایه‌ی له‌ڕووی گۆڕانی بونیادی سیاسی و ناوه‌ڕۆكی سیاسییه‌وه، كوردستان هه‌میشه گیرۆده‌ی كۆمه‌ڵی كێشه بووه، بۆیه وه‌ك هه‌موو جارێك كه‌متر فریای وه‌چنگخستنی به‌شی خۆی كه‌وتووه، به‌ڵام چه‌نده بارودۆخی ده‌ره‌وه به نه‌رێنی له دژی كورد هه‌ڵسووڕابێت، هێنده‌ش به باشه وه‌رسووڕاوه‌ته‌وه، چونكه له دیارده‌ی گۆڕانی ده‌ره‌كیدا، خێرایی له پێچه‌وانه‌بوونه‌وه و به‌رز و نزمی گۆڕانكارییه‌كاندا، قه‌ره‌بووی ئه‌و زیانانه‌ی كردووه‌ته‌وه كه به‌ر كورد كه‌وتووه، بۆیه هه‌لومه‌رجی بابه‌تی چه‌نده سه‌خت بووبێت، هێشتا به‌قه‌د دۆخی ناوخۆ سته‌مكار نه‌بووه.\nئێسته حكوومه‌تی هه‌رێمی كوردستان به‌ره‌و كابینه‌یه‌كی تری هه‌نگاو ده‌هاوێت، چه‌مكی "حكوومه‌تی به‌هێز" كه له‌لایه‌ن داڕێژه‌رانی ئه‌و كابینه‌یه به‌رز كراوه‌ته‌وه، له‌وانه‌یه به واتای "حوكمڕانی باش" بێت، ده‌نا بارودۆخی سیاسیی كورد نه‌گه‌یشتووه‌ته ئه‌و ڕاده‌یه‌ی له پێناسه‌كردنی چه‌مكی "هێز"دا، جگه له به‌ره‌وپێشبردنی ئیداره‌ی گشتیی وڵات، بیر له لایه‌نێكی تری "هێز" بكاته‌وه. هه‌موو هێزه‌كانی تریش له سیاسه‌تدا له هێزی به‌ڕێوه‌بردنێكی به‌هێزه‌وه سه‌رچاوه ده‌گرن. به‌پێچه‌وانه‌وه‌ش ئه‌گه‌ر سه‌رچاوه‌ی هێزی حكوومه‌ت له ئیداره‌یه‌كی باشه‌وه سه‌رچاوه نه‌گرن، هه‌موو هێزه‌كانی تری ده‌شێ شكست بێنن. له ماوه‌ی ڕابردوودا هه‌رێمی كوردستان نه‌ك هه‌ر نه‌یتوانی به‌هێز بێت، به‌ڵكو زۆرجار ئاسایش و ئابوورییه ته‌نكه‌كه‌ی مه‌ترسی له‌ناوچوونیشی له‌سه‌ر دروست ده‌كرده‌وه. ئه‌گه‌ر حكوومه‌تی كوردستان تا ئاستێك وه‌ك ده‌سه‌ڵاتێكی سیاسی باش له ناوچه‌دا ده‌ركه‌وتبێت، هی ئه‌وه بووه له پێكه‌وه‌ژیانی سیاسی و ئاینی و له پێوه‌ندییه دیپلۆماسییه‌كانی له‌گه‌ڵ ده‌ره‌وه‌دا سه‌ركه‌وتنێكی دیاریكراو و جیاوازی له ناوچه‌كه‌دا تۆمار كردووه، ئه‌گه‌رنا له‌سه‌ر ئاستی سیاسی و ئیداره‌دان و ئابووریدا ده‌ستی چاره‌سه‌ركردنی زۆر كورت بوو.\nحكوومه‌تی به‌هێز جگه له حكوومه‌تێكی خزمه‌تگوزار و پێشكه‌وتوو، مانایه‌كی تری نییه كه به‌بێ چه‌ند بنه‌مایه‌كی سه‌ره‌كی به‌دی نایه‌ت:\nیه‌كه‌م: كاڵكردنه‌وه‌ی دوو ئیداره‌یی و ڕێكخستنه‌وه‌ی سیستمی گشتی، یه‌كێكه له پێشمه‌رجه‌كانی سه‌ركه‌وتنی حكوومه‌تێكی به‌هێز. ئه‌مه هه‌ر ته‌نیا هاوكاریی بیرۆكراسیی حكوومه‌ت ناكا بۆ گه‌یاندنی باشترین خزمه‌تگوزاری به‌وپه‌ڕی وڵات، به‌ڵكو حكوومه‌ت ده‌ستكراوه ده‌كات بۆ یه‌كخستنه‌وه‌ی هێزه سه‌ربازی و ته‌ناهییه‌كانیش. به‌بێ ئیداره‌یه‌كی گشتی، ده‌وڵه‌ت ناتوانێ یاسا به‌رقه‌رار بكات، كه نه‌توانرا یاسا به‌رقه‌رار بێت، گرووپه خراپه‌كار و هه‌لپه‌رست و یاساشكێنه‌كان، ده‌توانن له په‌نا و په‌سیوی پاڵپشت به‌هێزی گرووپیی خۆیان خۆپه‌نا بده‌ن. بۆ بنه‌مای نه‌هێشتنی دوو ئیداره‌یی، عێراق و ئێران و توركیا ڕێگری سه‌ره‌كی ده‌بن و ده‌بێت حكوومه‌ته به‌هێزه‌كه پلانی پێ بێت.\nدووه‌م: جێبه‌جێكردنی یاسا و دامه‌زراوه‌ییكردن و ڕوونكاری (شفافیه) مه‌رجی تری دامه‌زراندنی حكوومه‌تی به‌هێزه. ئه‌مه ده‌بێت له گرووپه به‌هێز و باڵاده‌سته‌كانه‌وه ده‌ست پێ بكات تا ده‌گاته تاكه‌كه‌س. ئه‌گه‌ر ده‌سته و گرووپه باڵاده‌سته‌كان لانی كه‌م له‌ڕووی ئیداره و داراییه‌وه خۆ له یاسا ببوێرن و پێشێلی بكه‌ن، ئه‌وا هیچ تاكێك یاسا به گرنگ نازانێت و له ساتی سه‌پاندنی بچووكترین یاسا به‌سه‌ریدا گله‌یی ئه‌وه ده‌كات كه "یاسا ته‌نیا بۆ هه‌ژاران ئاماده‌یه"، لێره‌دا ئاژاوه و فره‌كوێخایی، ڕووبه‌ری گشتی ده‌گرێته‌وه. له‌م هه‌نگاوه‌دا پێدانه‌وه‌ی ده‌سه‌ڵاتی حزبه‌كان به حكوومه‌ت، گه‌وره‌ترین به‌ربه‌سته و ده‌بێت حكوومه‌ت پلانی بۆی هه‌بێت.\nسێیه‌م: چه‌سپاندنی هاووڵاتیبوون، جێگیركردنی ماف و ئه‌رك كه تێیدا شوناس و چه‌مكی هاووڵاتیبوون دروست ده‌كات مه‌رجێكی تره. هاووڵاتیبوون و هه‌لی یه‌كسان ئه‌وه‌یه مرۆڤ له ژیانی سیاسی و كۆمه‌ڵایه‌تیدا هه‌ست به شكۆ و ماف و پارێزراوی بكات. ڕێز و گه‌وره‌یی هاووڵاتی له‌وه‌وه سه‌رچاوه ده‌گرێت له خزمه‌تكردن و كاركردن له دامه‌زراوه‌كاندا و له دابینكردنی سیستمێكی سۆسیالدا ڕێزلێگیراو بێت. تا ئێسته له كوردستاندا ئه‌م به‌رپرسیارییه بوونی نییه و خه‌ڵك و حكوومه‌ت كه‌مترین ئاستی بۆ به‌خاوه‌ن زانینی یه‌كتریان هه‌یه. متمانه به حكوومه‌ت لاوازه، ته‌نانه‌ت ئه‌و بێ متمانه‌ییه پیاوان و فه‌رمانبه‌رانی ده‌وڵه‌تیشی گرتووه‌ته‌وه. لێره‌دا ده‌بێت حكوومه‌ت به‌هێزتر له گرووپه سیاسی و كۆمه‌ڵایه‌تییه‌كان ئاستی ژیانێكی سروشتی و ئاسایی بۆ تاك بگه‌ڕێنێته‌وه، نه‌ك ئه‌و كه‌سه‌ی خاوه‌نی خێڵ و خێزان و هێز نه‌بوو، په‌راوێز بخرێت.\nچواره‌م: چاره‌سه‌ركردنی ده‌سته‌به‌جێی ئه‌و كێشانه‌ی كه ژێرخانی ئابوری دروست ده‌كه‌ن و به‌بێ تێپه‌ڕاندنیان هیچ پێشكه‌وتنێك به‌دی نایه‌ت. وه‌ك چاككردنی كاره‌با و ڕێگه‌وبان و پێشكه‌شكردنی خزمه‌تگوزارییه‌كان و ئاسانكاری له گه‌یاندنیاندا. ده‌بێ حكوومه‌ت بۆچوون و داخوازییه‌كانی خه‌ڵك به‌باشی بخوێنێته‌وه و به‌هانایانه‌وه بچێت. ڕێكخستنی ئابووری و سیستمی بازاڕ و كارخانه‌كان و دابینكردنی ئاستی گونجاوی حكوومه‌تی ئه‌لیكترۆنی و سیستمی بانكی، جێگیریی ئابووری و بازاڕ دابین ده‌كات و به‌شدار ده‌بن له بووژانه‌وه‌ی بژێوی خه‌ڵك. له‌گه‌ڵ ئه‌وه‌شدا پێویسته له‌گه‌ڵ به‌هێزبوونی بازاڕ و نه‌خۆشخانه و فێرگه و ئه‌كادیمیا تایبه‌ته‌كان، داوده‌زگای حكوومی فه‌رامۆش نه‌كرێن و پڕ به‌رهه‌م و خزمه‌تگوزاری بكرێن، گرنگیدان به ده‌وڵه‌مه‌ندان و فه‌رامۆشكردنی زۆرینه‌ی خه‌ڵك كه مامناوه‌ند و هه‌ژار پێكدێنن، كێشه‌ی قووڵی ئاینده دروست ده‌كات. لێره‌دا به‌رپرسه بازرگانه‌كان و گرووپه قۆرخكاره‌كان به‌ربه‌ستن و ده‌بێت حكوومه‌ت به‌رنامه‌ی بۆ ئه‌م ڕووبه‌ڕووبوونه‌وه‌یه هه‌بێت.\nپێنجه‌م: ئه‌گه‌ر ئه‌م كابینه‌یه ناو له خۆی بنێت به‌هێز، ده‌بێت ستراتیجی هه‌بێت، به‌و واتایه‌ی نه‌ك هه‌ر خۆی ببێته گۆڕانكاریی سه‌رده‌مه‌كه‌ی خۆی، به‌ڵكو ده‌بێ بنه‌ما بۆ كابینه‌كانی دوای خۆیشی دابڕێژێت، ئه‌وه‌ش به‌وه ده‌كرێت كه حكوومه‌ت هه‌موو جۆر ڕوئیایه‌كی ورد و درشتی ستراتیجی دابنێت و له كابینه‌كه‌دا كاریان له‌سه‌ر بكات، وه‌ك لایه‌نی ئابووری و ئاسایش و په‌روه‌رده و فێركردن و كولتوور و نه‌رمه‌هێز و زمان و ڕاگه‌یاندن و كۆمه‌ڵگه‌ی مه‌ده‌نی و چه‌ندان لایه‌نی تری ژیان له هه‌رێمی كوردستان.\nگه‌ڕانه‌وه‌ی هه‌رێمی كوردستان بۆ دۆزینه‌وه‌ی هێز له‌ناو هه‌ناوی خۆیدا، به چاكسازی و پاكسازی له ناوخۆدا ده‌كرێت. به‌ده‌ر له‌وه پێشكه‌وتن و به‌هێزبوونێك له ده‌ره‌وه‌ڕا بوونی نییه. به‌هێزی له حوكمڕانیدا دوو لایه‌ن ده‌گرێته‌وه، یه‌كه‌میان: به‌سه‌ر كێشه ته‌نك و قووڵه‌كاندا زاڵ بین، دووه‌میان: كار بكه‌ین بۆ ئه‌وه‌ی به ئاسانی كێشه‌مان تووش نه‌بێته‌وه. داڕێژه‌رانی "حكوومه‌تێكی به‌هێز" ڕووبه‌ڕووی كێشه‌ی قووڵ و بونیادیی كۆمه‌ڵگه‌ی كوردستان ده‌بنه‌وه كه من پێم وایه جڵه‌وكردنیان له ده‌سه‌ڵاتی تاكه‌كه‌سێك و گرووپێك گه‌وره‌تره، به‌ڵام ده‌شێت له سۆنگه‌ی ئه‌وه‌ی یه‌كێك له پێناسه‌كانی سیاسه‌ت "هونه‌ری ئه‌گه‌ره‌كانه"، چاودێریی ڕه‌وشه‌كه بكه‌ین و ئه‌گه‌ری گۆڕانكاری دابنێین.


ڕێزێك له هه‌ستی ده‌روون پاكه‌كان.. ڕه‌سوڵ بۆسكێنی – Dengekan\nbyRasul Boskeni\tJune 12, 2021\tGeneral\nڕۆژانه ڕووداوگه‌لی زۆر له‌گه‌ڵ به‌خشراوه‌كان و ده‌روون ماندووه‌كاندا ڕووده‌ده‌ن، بێ ئه‌وه‌ی حیساب بۆ هه‌ست و ده‌روونی ئه‌وان بكرێت، له‌جیاتی ئه‌وه‌ی هاوكاری بكرێن، كێشه‌كه‌یان زۆر گه‌وره ده‌كرێت و به‌شێوه‌یه‌كی ئاسایی پیشانی كۆمه‌ڵگا ده‌درێت، بۆیه ده‌مه‌وێت لێره سه‌رنجی خۆم له‌سه‌ر شێته‌كان بنووسم، هه‌رچه‌نده نووسین و لێدوان ده‌رباره‌ی سروشتی شێته‌كان كارێكی سه‌خت و ئاڵۆزه، به‌ڵام ئه‌گه‌ر شاره‌زاییم له‌سه‌ر هه‌موو شێته‌كانی جیهانیش نه‌بێت، له‌سه‌ر هه‌ڵسوكه‌وتی شێته‌كانی كوردستان به‌پێی ئه‌و وته‌یه‌ی كه ده‌ڵێن: “شێت هه‌ر شێته” ئه‌گه‌ر كه‌مێكیش بێت، ده‌توانم سروشتی شێته‌كانی هه‌موو دنیا وێنا بكه‌م و ده‌رباره‌ی پاكی و ساده‌یی ئه‌و مرۆڤه دڵپاكانه ڕای خۆم ده‌ببڕم.\nله ناو ناز و نيعمه‌ته‌كانى مشه‌ى ئه‌م ژيانه كاتيه‌دا، له‌ناو خۆشى و ناخۆشيه‌كانى ئه‌م گه‌ردوونه پرِ كێشه و ئاشوبه‌دا، له‌ناو هيوا و ئاواته‌كانى ئه‌م جيهانه رِاگوزه‌ره‌دا، هه‌موومان ئاره‌زووى زۆرێك لة پێويستيمان هه‌یه، وه‌ك ئاره‌زووى تێركردنى برسێتى و ئاره‌زووى تێركردنى سێكسى و ئاره‌زووى تێركردنى خۆشگوزه‌رانى، به‌ڵام له هه‌موويان گرنگتر ئاره‌زووى تێركردنى هه‌ستى به‌بايه‌خ بوونه .\nبه وته‌ى(فرۆيد) زاناى نه‌مساوى گه‌وره ده‌رونناسى سه‌ده‌ى بيسته‌م (ئاره‌زووى خۆبه‌گه‌وره زانين) به‌واتايه‌كى تر، هه‌موومان پێمان خۆشه كه‌سانى تر به‌شتمان بزانن، قسه و كه‌سايه‌تيمان به‌هه‌ند بگرن …هتد.\nئه‌م ئاره‌زووى خۆ به‌گه‌وره زانين و هه‌ستى به‌بايه‌خ بوونه، یه‌كێكه له گرنگترين و گه‌وره ترين ئاره‌زووى تاكه‌كانى ناو كۆمه‌ڵگا، بۆ يه‌كلايى كردنه‌وه‌ى جياوازى نێوان مرۆڤه‌كان، پێشموايه ئه‌م هه‌ستى خۆ به‌بايه‌خ زانينه، له‌نێوان مرۆڤه‌كاندا كاريگه‌رى باشى كردۆته سه‌ر به‌ره‌و پێش چوونى زانستى مرۆڤ و داهێنان و گه‌شه‌سه‌ندنى شارستانيه‌تى، به‌پێچه‌وانه‌وه ئه‌گه‌ر ئاره‌زووى بايه‌خ بوون نه‌بوايه، گۆرِانكاريش له ژياندا نه‌ده‌بوو.\nهه‌ر ئه‌و هه‌ستى به‌بايه‌خ بونه‌یه مرۆڤ والێ ده‌كات جلى جوان و گرانبه‌ها بپۆشێت، كۆشكى به‌رز و باڵه‌خانه‌ى بڵندتر له‌دراوسێكانى بنيات بنێت، ئه‌گه‌رچى پێويستيشى پێى نه‌بێت، هه‌ر ئه‌و هه‌سته‌یه، كه مرۆڤ ده‌یه‌وێت خۆی به‌زیره‌ك و هوشيار و لێهاتوو پيشان بدا.\nهه‌ستى به‌بايه‌خ بوون، لاوێك والێ ده‌كات سه‌رۆكى وڵاتێك بداته به‌رگولله‌ى چه‌كێك، هه‌ر بۆ ئه‌وه‌ى خه‌لَك به‌گرنگ باسى بكه‌ن و دڵداره‌كه‌ى شانازى پێوه بكات، له‌وه‌ش گرنگتر مرۆڤه‌كان ده‌يانه‌وێت وشه‌ى پرِ بايه‌خ له‌سه‌ر گۆڕه‌كانيان بنوسرێت، بۆ ئه‌وه‌ى پاش مه‌رگيش به بايه‌خه‌وه نووسينى سه‌ر گۆڕه‌كه‌يان بخوێندرێته‌وه.\nئه‌و ئه‌فسه‌رانه‌ى سه‌ربازه‌كان پێیان ده‌لێن گه‌وره‌م، به سڵاوێكى ڕه‌سمیه‌وه له به‌رده‌ميان رِاده‌وه‌ستن، ئه‌و ئه‌فسه‌رانه چێژ له‌م وشه‌یه وه‌رده‌گرن، ئه‌و پیاهه‌ڵدان و ستايشه‌ى به سه‌رۆكه‌كاندا هه‌ڵده‌درێت شادى و خۆشيان پێده‌به‌خشێت. زۆرن ئه‌وانه‌ى خۆيان به‌نه‌خۆش له‌قه‌ڵه‌م ده‌ده‌ن، تاكو له‌م ڕێگایه‌وه هه‌ست به‌گرنگی و بايه‌خى خۆيان بزانن، له‌سه‌ر ئه‌م بابه‌ته نموونه‌یه‌كتان بۆ ده‌گێڕمه‌وه:\nچاره‌كه سه‌ده‌یه‌ك له‌مه‌وبه‌ر خاتونێك بۆ ئه‌وه‌ى گرنگی و بايه‌خى خۆى له‌لاي خێزانه‌كه‌ی بزانێت، زۆر جار خۆى ده‌بورانده‌وه و نه‌خۆش ده‌كه‌وت، به‌جۆرێك مه‌ترسى ئه‌وه‌ى لێده‌كرا، ئه‌م نه‌خۆشيه له‌داهاتوودا بگاته پایه‌ى شێتى، به‌مه‌ش هه‌موو ئه‌ندامانى خێزانه‌كه‌ى له‌ده‌ورى كۆده‌بوونه‌وه، له‌په‌رۆشیدا داخ و حه‌سره‌تيان بۆ ده‌خوارد، ئه‌م كاره ئاسووده‌يى به‌خاتوون ده‌به‌خشى، چونكه هه‌ستى به‌بايه‌خ بوونى خۆى به‌م جۆره زياتر بۆ ده‌رده‌كه‌وت، دڵنيام له‌دڵى خۆىدا ده‌یگوت: دياره من كه‌سێكى زۆر به‌بایه‌خم، بۆیه هێنده گرنگم له‌لايان، به‌ڵام هه‌ستى خۆ به‌بايه‌خ زانينى ئه‌م خاتونه له‌رِێگاى نه‌خۆشيه‌كه‌یه‌وه، هێنده سه‌خت و دژواربوو، هه‌موو ئه‌ندامانى خێزانه‌كه‌ى شه‌كه‌ت و ماندووكرد، تاكو باوكى هاته سه‌ر ئه‌و رِايه‌ى كچه‌كه‌ى ته‌نها بۆ ئه‌وه نه‌خۆش ده‌بێت به گرنگى بزانن، ئيتر باوكی ناچارى ئه‌وه كرد هه‌ڵَسوكه‌وتێكى توند په‌یڕه‌وبكات، توندوتيژى له‌به‌رامبه‌ردا بنوێنێ، له‌مه‌ودوا هه‌ر كاتێك خاتوون نه‌خۆش ده‌كه‌وت و ده‌بورايه‌وه، بابى لێى تورِه ده‌بوو، په‌لامارى ده‌دا بۆ ئه‌وه‌ى ئازارى بدات، ئيتر خاتوون له‌ترسى باوكی يه‌كسه‌ر ده‌گه‌ڕایه‌وه دۆخى هوشيارى، له‌دوا جاردا خاتوون كه‌بۆى ده‌ركه‌وت چاره‌یه‌كى نيه، ئه‌وه‌ى پێشتر كردوويه‌تى بۆى ناچێته سه‌ر، به‌ناچارى ملیدا و رِاستيه‌كانى قبوڵ كرد و هه‌رگیز نه‌خۆش نه‌كه‌وت، به‌ره‌و ژیانێكى ئاسايى و دوور له‌ده‌ست كرد ملی نا، ئايا ئه‌م به‌سه‌رهاته نا تان هه‌ژێنێ ؟ !.\nزۆربه‌ى ده‌رونناسان له‌و باوه‌ڕه‌دان هه‌ندێ له‌تاكه‌كانى ناو كۆمه‌ڵگا بۆ زانينى گرنگی و بايه‌خى خۆيان، هێنده ده‌چنه ناو دنياى خه‌ياڵه‌وه تا ئه‌نجامه‌كه‌ى به‌شێتى ده‌گات، ئه‌وانه وا بيرده‌كه‌نه‌وه ئه‌و شتانه‌ى له بارى رِاستى و هوشياریدا ده‌ست خستنيان ئاسان نيه، بۆ رِازى كردنى هه‌ستى خۆ به بايه‌خ زانين، ئه‌بێ له‌ڕێگاى شێتیه‌وه به‌ده‌ستى بخه‌ن، ئه‌گه‌رچى داهاتوشيان بخه‌نه مه‌ترسی و ژيان له‌شێتخانه بگوزه‌رێنن .\nهۆكارى شێتى چیه؟!\nوه‌ڵامدانه‌وه‌ى ئه‌م پرسياره زۆر دژواره، تائێستا رِێنمايى و رِوون كردنه‌وه‌كانى پزيشكانيش ئه‌نجامێكى دلَنيايى نه‌به‌خشیوه، ته‌نیا ئه‌وه‌ى ئێمه به‌شێوه‌یه‌كى ئاشكرا ده‌يزانين، هه‌ر هۆكارێك تێكده‌رى خانه‌كانى مێشك بێت، ده‌بێته هۆى شێتى و به‌شێكى نه‌خۆشيه ده‌رونيه‌كان له‌ڕێگاى ميكرۆب و ژه‌هراوى بوونى برينه‌كانه‌وه كاريگه‌رى خراپ ده‌كرێته سه‌ر مێشك، به‌ڵام به‌شه ئازاراوى و خه‌ماويه‌كه‌ى ئه‌وه‌یه، ئه‌و كه‌سانه‌ى هيچ كاريگه‌ريه‌كى خراپ له‌سه‌ر خانه‌كانى مێشكيان نيه و تووشى شێتى بوون، دڵنياشم ئه‌گه‌ر تاقى كردنه‌وه‌ى ورد له‌سه‌ر مێشكى ئه‌وانه بكرێت، مێشكيان له‌هى من و ئێوه‌ش ساغ تره .\nئه‌ى هۆكارى شێتى ئه‌مانه چى يه ؟\nهيچ كه‌س ناتوانێ به‌شێوه‌یه‌كى رِوون و ئاشكرا هۆكارى شێتى بزانێت، به‌ڵام زۆربه‌ى ئه‌وانه‌ى لێهاتوو خاوه‌ن ئه‌زمونن، له‌سه‌ر ئه‌و رِايه‌ن كه‌سێك توشى شێتى بێت، له‌دنياى شێتىدا ده‌گاته رِاده‌ى هه‌ستى خۆبه‌شت زانين، به جۆرێك ئه‌و هه‌سته‌ى له‌دنياى شێتیدا نقومى ده‌بێت، هه‌رگيز له‌دنياى واقيعيدا پێى نه‌گه‌یيشتووه.\nرِه‌سوڵ شێتێكى رِۆح سوك و قسه‌خۆشى خه‌ڵكى گه‌رمكانى لاى پشده‌ر بوو، هه‌ر كاتێك منداڵ له‌ده‌ورى كۆده‌بونه‌وه، به‌دڵخۆشیيه‌وه ته‌ماشاى ده‌وروبه‌رى خۆى ده‌كرد ده‌یگوت:\nقائمقاميش هێنده‌ى من خه‌لَكى له‌ده‌وره نيه.\nجارێك يه‌كێك به‌گاڵته‌وه پێی ده‌گوت: نمايشێكى جوانى بۆ نه‌كات به ئۆتۆمبيله‌كه‌ى هه‌ڵى ناگرێت، رِه‌سوڵ به‌برِوا به‌خۆبونێكى زۆره‌وه گوتى :\nرۆڵه پێويستيم به تۆ نيه، هه‌ر كاتێك بچمه سه‌ر جاده سه‌دان كه‌س ئۆتۆمبيله‌كه‌يم بۆ رِاده‌گرێت، ده‌ڵێى قائمقامم .\nزۆر جار وه‌ك كه‌ڵه‌شێر خۆی گیڤ ده‌كرده‌وه، كه‌پرسيارى لێ بكرايه ئه‌وه چیه؟\nبه‌خۆرِانانه‌وه ده‌یگوت: سامێ ده‌نوێنم!! .\nڕه‌سوڵ به‌راستی سروشتی زۆر خۆش و ڕێك و پێك بوو، پێشمه‌رگه‌ی خۆش ده‌ویستن، زۆر له‌ناوچه ئازادكراوه‌كان و لای پێشمه‌رگه بوو، به‌ڵام جارێكیش نه‌بوو راپۆرت له‌پێشمه‌رگه بدات و بڵێ پێشمه‌رگه‌م دیتوون. من ئاگاداری ئه‌وه‌نیم، به‌ڵام هیچ دوورنیه، پێشمه‌رگه‌كان كاریشیان پێ سپاردبێ، زۆر شێتی تریش هه‌روا.\nزۆر جار خه‌ڵك كه‌شێتێك ده‌بينن، خۆزگه به‌ژيانى ده‌خوازن، چونكه وا ده‌زانن له‌و بارودۆخه‌ى كه‌تێيدا ده‌ژى له‌خۆشى و به‌خته‌وه‌ریدا نقوم بووه، شێته‌كان به‌جۆرێك چێژ له‌ژیان وه‌رده‌گرن، له‌من و ئێوه به‌خته‌وه‌رترن .\nهۆكارى ئه‌م خۆش به‌ختيه چى يه ؟\nئه‌وان ئه‌و بارودۆخه خه‌ياڵیه‌ى بۆ خۆيان دروست كردووه، هه‌ستى بايه‌خ و ئاره‌زووى گه‌وره‌يى خۆيان ده‌ست كه‌وتووه، ئه‌گه‌ر هه‌ستى به‌بايه‌خ بوون هێنده گرنگ بێت، تاكه‌كان ئاماده‌بن خۆيان بخه‌نه بازنه‌ى شێتیه‌وه، پێويسته بۆ رِێزگرتن له‌و هه‌سته‌يان گرنگيان پێ بدرێت، به‌ڵام له‌م وڵاته‌ى ئێمه‌دا ئه‌وانه‌ى خۆيان هه‌ستى خۆيان ده‌شێوێنن، ده‌وروبه‌رو كۆمه‌ڵگايش به‌يه‌كجارى ژيانيان ده‌شێوێنێت.\nله‌به‌نديخانه‌ى ئه‌بوغرێبى له‌مه‌ڕ ئێمه‌ش، زۆرێك له‌و تاكانه‌ى ئه‌و هه‌سته‌يان لاپيرۆزبوو، هه‌موو شياوى ئافه‌رين و رِێزلێگرتن بوون، به‌ڵام به‌هۆى ئازار و ئه‌شكه‌نجه‌ى به‌عس شێوا بوون، سه‌ره‌رِاى ئه‌وه‌ش له‌لاى خه‌ڵك خۆشه‌ويست بوون.\nبه‌رخۆ يه‌كێك بوو له‌و شێتانه‌ى له‌لاى خه‌ڵَك زۆر خۆشه‌ويست بوو، مه‌سيحى بوو، ده‌يانوت: مامۆستاى بيركارى بووه، ئاره‌زووى ئه‌وه‌ى بووه ژيان له ده‌ره‌وه‌ى وڵات و له ئه‌وروپا به‌سه‌ر به‌رێ، له‌ڕێگاى رِه‌سميه‌وه ئه‌و ئاره‌زووه‌ى بۆ ده‌سته‌به‌ر نه‌كرابوو، ناچار ڕێگاى ناياسايى و قاچاغى هه‌ڵبژارد بوو، ويستبووى له‌ڕێگاى ئێرانه‌وه خۆى بگه‌یه‌نێته ئه‌وروپا، به‌ڵام كاتێك سنوورى به‌زاند بوو، چوو بووه ناو خاكى ئێرانه‌وه، له‌لایه‌ن حكومه‌تى ئێرانه‌وه ده‌ستگير كرابوو، به‌تۆمه‌تى سيخورِى بۆ عيراق تاوانبار كرابوو، به‌هه‌شت ساڵ به‌ندى حوكم درابوو، دواى ئه‌وه‌ى له‌ئێران له‌به‌نديخانه ئازاد ده‌كرێت، هه‌واى رِۆيشتن بۆ ده‌ره‌وه‌ى وڵات له‌كه‌له‌ىدا نامێنێت، يابه هۆى بارودۆخى ناله‌بارى ژيانى، ده‌گه‌رِێته‌وه بۆعيراق، بۆ ناو خێزان و كه‌سوكارى، به‌ڵام ئه‌مجاره له‌لايه‌ن حكومه‌تى عيراقه‌وه گيرا بوو، به‌تاوانى به‌زاندنى سنوورى ووڵات، حوكمى هه‌ميشه‌يى (مؤبد) حوكم درابوو، له‌نێوان هه‌موو ئاوات و هيوا به‌رزه‌كانى ژيان و كێشه و چه‌رمه سه‌ريه‌كانى رِۆژگاردا، سه‌ره‌نجامه‌كه‌ى به‌شێتى گه‌یشت بوو، شێتیيه‌ك سه‌رسه‌ختى ژيان و زۆر كارى بۆ مه‌يسه‌ر كردبوو، بايه‌خ و گرنگى له‌ناو خه‌ڵكدا، خۆشه‌ويستى و كۆبونه‌وه‌ى خه‌ڵك له ده‌وروبه‌ریدا، توانا و بوێرى و جنێودان به ده‌سه‌ڵات، ئه‌مانه هه‌مووى له‌ئه‌نجامى شێتىدا ده‌ستى خستبوون.\nبه‌رخۆ شێتێكى خۆشه‌ويست بوو، هه‌ميشه به‌نديه‌كان ده‌وريان لێده‌دا، به‌قسه خۆشه‌كانى به‌نديه‌كانى ده‌خسته پێكه‌نين، له‌ناكاو ده‌كه‌وته جنێودان به سه‌دام حسين و ده‌سه‌ڵات و حكومه‌ته‌كه‌ى، بۆ نمونه: دواى داگيركردنى كوێت له‌لايه‌ن عيراقه‌وه، ده‌وڵه‌ته هاوپه‌يمانه‌كان به‌زه‌برى هێزى سه‌ربازى عيراقيان له‌كوێت ده‌رپه‌رِاند و ناچار به‌كشانه‌وه له خاكى كوێت و ئاماده‌يى سه‌ر مێزى گفتوگۆ و دانوستاندنيان كرد، ئه‌م هه‌موو لووت به‌رزى و خۆبه‌زلزانين و سه‌رشۆرِى و ملكه‌چى سه‌دام حسين، به‌رخۆ پێى قبوڵ نه‌ده‌كرا، بێ ئه‌وه‌ى ناوى بهێنێ به‌رِاست و چه‌پدا جنێوى ده‌دا، ده‌یگوت:\nكورِى قه‌حپه ئه‌گه‌ر ده‌تزانى سه‌رشۆرِى قبوڵ ده‌كه‌ى، وڵاتى خه‌ڵكت بۆ داگير ده‌كرد .\nئيتر به‌نديه‌كان له‌هه‌ر هێرش كردنێكى له‌م جۆره‌ى به‌رخۆ دا، له‌ترسى سزادان، به‌نديه‌كان ده‌ورى به‌رخۆيان چۆڵ ده‌كرد، وه‌كو تۆوى ناو زه‌وى هه‌ريه‌ك بۆ لايه‌ك ده‌رِۆيشتن .\nمن به‌رخۆم زۆر خۆشده‌ويست، رِێزم لێده‌گرت، ئه‌ويش هه‌ستى به‌و رِێزگرتنه ده‌كرد، هه‌ر پێويستيه‌كى هه‌بوايه به‌سه‌ربه‌ستى ده‌هاته لام، داواى ده‌كرد.\nشوكور پياوێكى باڵا به‌رزى رِيش درێژ بوو، يه‌كێك بوو له‌و يه‌زيديانه‌ى چوو بووه سوريا، به‌تۆمه‌تى سيخورِى كردن بۆ سوريا، له‌لایه‌ن حكومه‌تى عيراقه‌وه به‌حوكمى هه‌ميشه‌يى (مؤبد) حوكم درا بوو، شوكور پياوێكى نه‌فس به‌رز و نيشتمان په‌روه‌ر و هه‌قپه‌رست بوو، زۆر دژ به‌خه‌ڵكى خراپ و سه‌ر به‌ڕژێم بوو، ئه‌وانه‌ى له‌گه‌ڵ هه‌ستى ئه‌و دا نه‌ده‌هاتنه‌وه به قێزه‌ونى باسى ده‌كردن، له‌ئاخاوتندا هێمن و له‌سه‌رخۆبوو، حه‌زى له‌ته‌نیايى بوو، هه‌ميشه له‌گۆشه‌یه‌ك به‌ته‌نیا پياسه‌ى ده‌كرد، بێ ده‌نگى لاخۆشتربوو، هه‌رئه‌وه‌ش بوو به‌نديه‌كان به‌شێت ناويان ده‌برد، زۆر شانازى به‌وه ده‌كرد له‌ساڵانى كۆتايى حه‌فتاكانى سه‌ده‌ى رِابردوو، له‌م به‌نديخانه‌یه‌دا ئه‌ندامانى به‌رزى (ى.ن.ك) به‌ڕێزان فه‌ره‌يدون عه‌بدولقادر و جه‌بار فه‌رمان و هاورِێكانيان له‌گه‌ڵ ئه‌و دابوون، من و هاورِێكانم زۆر رِێزى شوكورمان ده‌گرت، ئه‌مه‌ش بووه هۆى ئه‌وه‌ى هاتوچۆى ئێمه‌ى زۆر ده‌كرد و له‌تێكه‌ڵاوی له‌گه‌ڵ ئێمه‌دا ئاسووده بوو .\nئۆديشۆ كاكۆ خه‌ڵكى موسڵ بوو، مه‌سيحى بوو، رِه‌نگى سوور و سپی، چاوشين، قۆز و رِه‌زا سوك بوو، چوو بووه لوبنان به‌تۆمه‌تى لايه‌نگيرى حزبى (كه‌تائب) حوكم درابوو، يه‌كێك بوو له‌تووشبوانى نه‌خۆشى (شيزۆفيرينيا) تێكه‌ڵاوى كه‌س نه‌ده‌بوو، هه‌ر خه‌ريكى خواردن بوو، كه‌متر له‌سه‌ر خوان نانى ده‌خوارد، ئه‌و پاشماوه‌ى به‌نديه‌كان ده‌يان كرده به‌رميلى پاشه‌ما‌وه، ئۆديشۆ به‌شى خۆى لێ هه‌لَده‌بژارد و خۆى لێ تێرده‌كرد، به‌م جۆره خواردنه بێ به‌رنامه‌ييه، زۆر قه‌ڵه‌و ببوو، كێشى له‌سه‌ره‌وه بوو، كاتێك كه‌سوكارى ده‌هاتن بۆ سه‌ردانى هه‌ر به‌ده‌وریدا ده‌هاتن و ده‌چوون، خزمه‌تيان ده‌كرد، ئه‌م ديمه‌نه سه‌رنج رِاكێَشه دڵى مرۆڤى هوشيارى ده‌چوزانده‌وه .\nسالَح يه‌كێكى ديكه بوو، له‌تووشبوانى نه‌خۆشى ده‌رونى و شێتى، عه‌ره‌ب بوو، خۆى به(مه‌هدى) ئه‌م سه‌رده‌مه له‌قه‌ڵه‌م ده‌دا، هه‌ميشه ته‌ماشاى به‌رى ده‌ستى چه‌پى خۆى ده‌كرد، به په‌نجه‌ى ده‌ستى رِاست له‌سه‌رى ده‌نووسى، لێوى ده‌بزواند، به‌ره‌و ئاسمان سه‌رى به‌رز ده‌كرده‌وه، ته‌ماشاى ناو له‌پى ده‌ستى خۆى ده‌كرده‌وه، وه‌ك ئه‌وه‌ى به‌رده‌وام له‌گه‌ڵ په‌روه‌ردگارى هه‌ر دوو جيهان له په‌يوه‌ندى دابێت، چه‌ند جارێك له‌گه‌ڵى رِاده‌وه‌ستام رِاستى هيچى لێ تێنه‌ده‌گه‌يشتم .\nسه‌ره‌رِاى هه‌بوونى چه‌ندين به‌ندى له‌م جۆره، ئه‌وانه‌ى تريش، كه‌له‌بارێكى ده‌روونى خراپدا ده‌ژيان كه‌م نه‌بوون .له‌جیهانی ئازادی و ده‌ره‌وه‌ی به‌ندیخانه‌شدا، چه‌ندان ڕووداو و كێشه‌ی جۆربه‌جۆر له‌گه‌ڵ شێته‌كان ڕووده‌دات، ئه‌گه‌رچی ئه‌وانه به‌پێی یاساش به‌خشراون، پێویسته هه‌ریه‌ك له تاكه‌كانی كۆمه‌ڵگا نه‌رم و نیان و هانده‌ربێت بۆ هاوكاری كردنیان، به‌ڵام زۆرن ئه‌وانه‌ی خۆیان ده‌خه‌نه بازنه‌ی به‌رپرسیارێتی له‌گه‌ڵ ئه‌و به‌خشراوانه‌دا، به‌تایبه‌ت هه‌ندێك له‌كه‌ناڵه‌كانی ڕاگه‌یاندن، به‌بێ ئه‌وه‌ی هه‌ست به‌به‌رپرسیارێتی بكه‌ن، كێشه‌كانیان زۆر گه‌وره ده‌كه‌ن و پیشانی كۆمه‌ڵگای ده‌ده‌ن، وه‌ك ئه‌وه‌ی مرۆڤێكی ئاسایی ئه‌مه‌ی لێ ڕوودابێت، له‌كاتێكدا ئه‌ركی ڕاگه‌یاندن ئه‌وه‌یه كۆمه‌ڵگا ڕووه‌و هوشیاركردنه‌وه ئاراسته‌بكات.\nتێدامانی ناسیۆنالیزمی کوردی لە ئایندا.. موحسین عیسا\nڕوقی داڵتۆن ئەو شاعیرە کۆمۆنیستەی بە غەدر تیرۆر کرا!.. ئامادەکردن و وەرگێڕانی : عەبدوڵا سڵێمان ( مەشخەڵ)\nکۆنگرەی ژینگە و دیموکراتی و بەرکوڵێك.. زاهیر باهیر\nسیناریۆیی برسێتی بەتامی تێربوون.. نوسینی: ڕزگار باهیر\nPrevious “بێ نیشتمان” بە ڕۆڵ بینینی “هانی” لە سینەماکانی هەرێمی کوردستان نمایش دەکرێت\nNext سۆزێک بۆ حەسەن هەیاس.. نووسینی: ستیڤان شەمزینی\nتێدامانی ناسیۆنالیزمی کوردی لە ئایندا.. موحسین عیسا December 7, 2021\nڕوقی داڵتۆن ئەو شاعیرە کۆمۆنیستەی بە غەدر تیرۆر کرا!.. ئامادەکردن و وەرگێڕانی : عەبدوڵا سڵێمان ( مەشخەڵ) December 7, 2021\nکۆنگرەی ژینگە و دیموکراتی و بەرکوڵێك.. زاهیر باهیر December 7, 2021\nسیناریۆیی برسێتی بەتامی تێربوون.. نوسینی: ڕزگار باهیر December 7, 2021\nدڵشاد کاوانی نێوی دەچێتە نێو فیستیڤاڵێکی ئەدەبی ئیسپانی ەوە… شەهلا رحیمی December 7, 2021\nله ژنـە شۆڕشگـێڕەکانی کورد (قـه‌ده‌م خـێر).. رەزا شـوان December 7, 2021\nله بوختانه‌وه بۆ شیوعییه‌كی قاره‌مان و ئازاو تێكۆشه‌ر.. ئه‌حمه‌د ره‌جه‌ب December 7, 2021\nچاوخشاندێک بە براوەکانی هەشتەمین خولی فێستیڤاڵی نێودەوڵەتی فیلمی “دهۆک” December 7, 2021\nدەروازەی غوربەت .. شەماڵ بارەوانی December 7, 2021\nمەرگەساتی کۆرپەلەیەک.. شێرزاد حەسەن December 5, 2021\nدوو شیعری سامی شۆڕش\nمەملەکەتێکی شەکەت و هەوارێکی لێل … ئارام ئازاد\nیاری ئه‌ردۆگان له‌سه‌ر دووپه‌ت یا چه‌ند په‌تێكه ؟! …. عه‌بدوڵا ساڵح